BREAKING NEWS: 76 Meehunaaeku Indhikolhu Faraaiy Thakun Kolhun'bugai Muzaaharaa kurany - Vaguthu\n76 މީހުންނާއެކު އިދިކޮޅު ފަރާތްތަކުން ކޮޅުނބުގައި މުޒާހަރާ ކުރަނީ\nކޮނބުގައި މިހާރުކުރިޔަށްދާ މުޒާހަރާގެ ތެރެއިން. ވަގުތު އިމޭޖްސް: އަމީން\n76 މީހުންނާއެކު އިދިކޮޅު ފަރާތްތަކުން ކޮޅުނބުގައި ހުންނަ ދިވެހި ރާއްޖޭގެ އެންބަސީ ކައިރީ މުޒާހަރާ ކުރަމުންއެބަދެއެވެ.\nއިދިކޮޅު ފަރާތްތަކުންވަނީ އެންބަސީ ކުރިމަތީ ފަޓާސް ގޮއްވަމުން މުޒާހަރާ ފަށައިފައިވާކަން ހާމަކޮށްފައެވެ. މުޒާރާގެ ބައިވެރިންދަނީ ސުޕްރީމް ކޯޓުގެ އަމުރު ތަންފީޒުކުރުމަށް ގޮވާލާ ސިޔާސީ ހައްޔަރީން ވަގުތުން މިނިވަން ކުރުމަށް ގޮވާލަމުންނެވެ. މީގެ އިތުރުން ރައީސް ޔާމީނާއި ޗީފް އޮފް ޑިފެންސް ފޯސް މޭޖާ ޖެނެރަލް އަޙުމަދު ޝިޔާމް ހައްޔަރުކުރުމަށްވެސް މިފަރާތްތަކުން ދަނީ ގޮވާލަމުންނެވެ.\nއިދިކޮޅު ފަރާތްތަކުން "އިސްލާހީ މަސައްކަތް" ކަމަށްބުނެ ހިންގާ ހަރަކާތްތަކުގައި ސުރީލަންކާ ދިރިއުޅޭ ފަރާތްތަށްވެސް ތިބިކަން ހާމަކޮށްދިނުމަށް ކުރިޔަށްގެންދާ މިމުޒާހާރާގައި އަޑުގަދަ ކުރާ ބޭނުންކޮށްގެންދަނީ ޝުއޫރު ފާޅު ކުރަމުންނެވެ.\nކޮނބުގައި މިހާރުކުރިޔަށްދާ މުޒާހަރާގެ ތެރެއިން. ވަގުތު އިމޭޖްސް: ޝާބިލް\nމިކަމާ ގުޅިގެން ލަންކާގައި ހުންނަވާ ރާއްޖޭގެ ސަފީރު، މުޙައްމަދު ޙުސައިން ޝަރީފު ވިދާޅުވެފައިވަނީ 10،000 ދިވެހިން އުޅޭ ޤައުމެއްގައި 70 އެއްހާ މީހުން ނިކުތުމަކީ އިދިކޮޅު ފަރާތްތަކުގެ ސައިޒު ފެނިގެންދާ ކަމެއްކަމުގައެވެ.\n"76 އެއް ނެތް އިނގޭތޯ. އެކަމަކުވެސް 10،000 ދިވެހިން އުޅޭ ޤައުމެއްގައި މިވަރަށް ނިކުތުމުން އެމީހުން ސައިޒު ފެނޭ. ޕީޕީއެމްގެ ލަންކާ އޮފީހުން ބާއްވާ އާދައިގެ އިވެންޓަކަށްވެސް 350 މީހުން ހާޟިރުވޭ.- ސަފީރު މުންދު ވިދާޅުވިއެވެ.\nމީގެއިތުރުންވެސް، ސަފީރު ވިދާޅުވީ ލަންކާގައި އެމްޑީޕީގެ ބާރު އޮތް ދުވަސްވަރު މާޒީވެއްޖެކަމަށެވެ.\n"ދިވެހިންގެ މެދުގައި (ލަންކާގައި އުޅޭ) އެމްޑީޕީގެ ތާއީދު އޮތް ދުވަސްވަރު ހިނގައްޖެ. މީގެތެރެއިން (މުޒާހަރާ ކުރާ) ދެބައިކުޅަ އެއްބައި މީހުން އައީ ރޭ. އެމީހުންނަކީ މިތާ (ލަންކާގައި) އުޅޭ ބައެއް ނޫން." ސަފީރު އިތުރަށް ވިދާޅުވިއެވެ.\n"ވަގުތަށް" މައުލޫމާތު ލިބިފައިވާ ގޮތުގައި މުޒާހަރާގައި ބައިވެރިވުމަށް ރޭ މާލެއިން ކޮޅުނބަށް 16 މީހަކު އައިސްފައިވެއެވެ. އަދި ކޮޅުނބުގައި ކުރިޔަށްދާ މުޒާހަރާގައި މާލޭގެ މުޒާހަރާތަކުން ފެންނަ ބައެއް މީހުން ހަރަކާތަތެރި ވަމުންދާކަން ފާހަގަކޮށްލެވެއެވެ.\nމާޗް 6, 2018 10:47\nލަންކާ ޕޮލިސް ކޮބާ؟ ހުރިހައިމީހުން ލަންކާއިން ބޭރުކުރަން ޖެހޭ.\nމާޗް 6, 2018 10:49\nބޭރު ގައުމެއްގަ ދިވެހިން ބާއްވާ އެންމެ ބޮޑު މުޒާހަރާ ކަންވެސް ފާހަގަ ކޮށްލިނަމަ ސަޅިވީސް...\nމާޗް 6, 2018 10:53\nކީކޭ ލިޔަން ތިއުޅެނީ؟؟؟ މުޅިޤައުމު އޮތީ ސަރުކާރާ އެކީގައޭތަ\nމާޗް 7, 2018 08:14\nރާއްޖެ އޮތީ ސަރުކާާރާ އެކީގައެއް ނޫން. މިދައްކާ ވާހަކައަކީ އެމްޑީޕީގަ އުޅެނީ ހައެއްކަ ކުނަމެހިންނޭ. އަދިވެސް ސާފެއް ނުވޭ ދޯ؟\nމާޗް 6, 2018 10:55\nކޮބާ ފޮޓޯ؟ ވަގުތުގެ ހުރިހާ މުވައްޒަފުން ލަންކާގައި ތިބި އިރު ފޮޓޯ ގަނޑެއްވެސް ނަގާލަން ރަނގަޅެއް ނޫންތޯ!\nސުއްޓާބޯން އުޅޭ ބައިގަނޑެއް. ތިޔައީ ލުތުފީ އާއި ސަގަރޭ ފަދަ މީހުން ކާރީން ހިތްވަރު ހޯދައިގެން އުޅޭ ބައިގަނޑެއް. ގެރެންޓީ ތިޔަބަިއިމީހުންނަށް ކުލީ ސިފައިންގެ ބަޔަކު ހޯދާނެ ފުރުސަތު އޮވެއްޖެއްޔާ އެބަޔަކު ހޫދަިއިގެން ދިވެހި ފުލުހުން ކޮޅު ތަޅާލަން ފޮނުވާނެ. މިއީ މާތް ﷲ ގެ އޯގާވެރިކަމާއި ރަޙްމަތް ފުޅު ހައްދެއް ނެތި މިންވަރުކުރައްވާފައިވާ ގަވްމެއް. އެހްން ނޫންނަމަ މިހާރު ދިވެހި ފުލުހުން ކޮޅާއި ތޮޅޭނެ ބަޔަކު ހޯދާ އެކުދީންކޮޅުގެ ދުވަސް ތިޔަބައިމީހުން ދުއްވާލާނެ. އެއްމެ އޯގާތެރި ވެރިކަމެއް ކުރާނީ އައްނި އެއް ނޫން. ދިވެހީންނަށް އެއްމެ އޯގާތެރި ވެރިފަރާތަކީ މާއް ﷲ. މީގެރެންޓީކަމެއް.\nމާޗް 6, 2018 10:57\nކަޅު މުހައްމަދު ރަސްގެފަނު ނަޝީދުގެ އައުވާނުންތީ\nމާޗް 6, 2018 11:06\nބަލަގަ އިދިކީލީން ވިސްނާބަލަ! ތިޔަ ބުނާބަޔެއްގެމައްޗަށް ދަށުކޯޓުންކުރި ޖަލުޙުކުމަށް ހައިކޯޓުން ތާއިދުކުރި! ސްޕްރީމްކޯޓުން ތާއީދުކުރި! އަލުން އެމީހުން ދޫކޮށްލުމަށް ސްޕްރީމްކޯޓުން އިއްތިފާޤުން ކުއްލިޔަކަށް އަމުރުކުރި! އަލުން އެޙުކުމް ބާޠިލްކަމަށް ސްޕްރީމްކޯޓުން އިއްތިފާޤުން ޙުކުމްކުރި! ދެން މިތަނުން ކޮން ޙުކުމެއްތޯ ތަމުފީޛުކުރަންވީ؟\nމާޗް 6, 2018 12:28\nފެބުރުއަރީ 01 ގަ ނެރުނު ޢަމުރުގަ ސާފުކޮށް އޮތް ކުރީގަ އެމައްސަލަތައް ހިނގާފަނީ ނުފޫޒުގެ ތެރެއިން ކަމަށް އެހެންވީމަ ފަނޑިޔާރުންނަށް ނުފޫޒު ފޯރުވައިގެން ކުރާ ޙުކުމެއް ޞައްޙައެއް ނުވާނެ. އަނެއްކާ އޭގެ ފަހުން ކުރި ޢަމުރު ނެރުނީ ދެ ފަނޑިޔާރުން ހައްޔަރުކޮށް ޤައުމު ކުއްލި ހާލަތައް ގެނެސް ދެން ތިބި ފަނޑިޔާރުންގެ ހިތުގަ ބިރުވެރިކަން އުފައްދާފަ. އެހެންވީމަ ސުވާލު އުފެދެންޖެހޭ ޢަމުރުތައް ވަރަށް ސާފު\nމާޗް 6, 2018 16:27\nޙުކުމް ކުރުމުގައި ހަމަހަމަ ވީނަމަ ސަޅިވީސް\nމައްސަލައަކީ ވަކި ބަޔަކު ދޫކުރަން ހުކުމް ކުރުން.. އަދި އެވެސް ހަަމަ އެއް މައްސަލައެއްގ..\nމާޗް 7, 2018 08:16\nތިޔަ ބުނާ މާތް ވެގެންވާ އަމުރު އައީ ކިހާ ނުފޫޒެއް އޮވެގެންކަން ސާފުކޮށް ދުވާލުގެ އަލި ފަދައިން ފެންނައިރު މަށަށް ހަމަ ހީވަނީ ކަނުކަމަކާއި ބީރު ކަމެއްވެސް ހުރި ގޮލައެއްހެން. ހަމަ އެކަނި ދެއްކެނީ ވާހަކަ އެހެންނު.\nމުންދުއަށް ގޮވާލަން ލަންކާގަވިސާހައްދައިގެން އޮޅޭ ދިވެހިން މުޒާހަރާ އަށް ނިކުތްމީހުންނަށް ވިސާ އިތުރު ނުކޮށްދިނުމަށް\nމާޗް 6, 2018 11:09\nއިދިކޮޅު މުޖުރިމުން ހައްޔަރުކުރުމަށް ގޮވާލާ ޗައިނަގައި 400 މީހުން ، ޖަޕާނުގަ 300 މީހުން ، މެލޭޝިޔަގަ 500 މީހުން އިންޑިޔާގަ 600 މީހުން ސްރީލަންކަގަ 500 މީހުން ، އެމެރިކާގަ 200 މީހުން އެބަ މުޒާހަރާކުރޭ!\nމާޗް 6, 2018 11:10\nމަށަށް މިތަނުން ފެންނަނީ މުޒާހަރާކުރުމަށް މާލެއިން ދިޔަ މީސްކޮޅު!\nވަގުތު މީހުން ހަޖަމް ކޮށްބަލަ\nމާޗް 9, 2018 11:16\nހަޖަމްކުރާވަރުގެ ކަމެއްވީތަ ތިޔަ ފުފެނީ؟؟؟\nމާޗް 6, 2018 11:14\nދެން ވިސާނުދޭތި ތިތާތިބި އެކަކައްވެސް ގައުމު ފަސާދަކުރިޔަނުދީ އެމީހުން އުޅޭތަންތައް ބަޅާފާސްކުރަން ގޮވާލަން ދެއދޫނުދެތި އެފާޑައް އުޅުނުދުވަސް މާޒީވެހިގައްޖެ..\nމާޗް 6, 2018 11:18\nޕިސް ޕިސް ތަމެން ތިއުޅެނީ ލަންކާ މީހުންނަށްވެސް އުދަގޫކުރަންތަ ކިހާ ދެރަކަމެއް........ތަމެންނަށް އޮތް ތާއީދު ހިގައްޖެ. އަލްހަމްދުލިއްﷲ....ސިޔާސީ މީހުން އަޅެ ކުށެއް ނުކުރާނީތަ.....ވެރިކަން ވައްާޓާލަން އުޅުނު މީހުންނޭ ގޮޅިއަށ ްލަފައި އެތިބީ ނިކަމެތި ރައްޔިތު މީހާ ހަނާވޭވޭ ޖަލުގައޮ އޮންނަން ޖެހެނީ؟؟؟ ކ\nމާޗް 6, 2018 11:26\nއަނެއްކާވެސް ޖަމަލު ފޮޑިއެއް..! ޕަކާސް\nމާޗް 6, 2018 11:34\nހުރި ހަޔަތް ކުޑަކަން ދީނީ އިލްމުވެރިންނާއި މޫނުއަޅައިގެން ތިބިއަން ހެނުން މިކަންކަމުގައި ބައިވެރި ވަނީ ދީނުގައި އެގޮތަށް އަންގަވައިފައި ވާތީތަ.\nމާޗް 6, 2018 11:35\nހުރި ހަޔަތް ކުޑަކަން ދީނީ އިލްމުވެރިންނާއި މޫނުއަޅައިގެން ތިބިއަންހެނުން މިކަންކަމުގައި ބައިވެރި ވަނީ ދީނުގައި އެގޮތަށް އަންގަވައިފައި ވާތީތަ.\nމާޗް 6, 2018 11:48\nމުޒާހަރާ މި ނަންކިޔާ އެއްޗެއް ޤާނޫން އަސާސީގަ އޮވޭތޯ؟\nމާޗް 6, 2018 11:52\nތިޔައްވުރެ ގިނައިން ސާޓަނު ގޭ ދޮށަށް ގުޅަގަންނަންވެސް ހަވީރު މީހުން ތިބޭނެ. ލޮލް\nމާޗް 6, 2018 11:54\nއައްޗީ ތިޔަށް ވުރެމާ ތިއްތިވީސް ޕުއްޕުލާފަ ދަނޑިއް އައްބަޖެހިޔަސް، ތިކިބުރާނެ ވަސް ދުވާނެ.\nމާޗް 6, 2018 12:11\nކޮމެންތް ފޮނުވާ ޖަހާފަ އެބަ އޮވޭ. އެކަމަކު ކަމުދާކަހަލަ ކޮމެންޓެއް ފޮނުވީމަ އެއެއް ނުޖަހާާ. ދެން ނުވާނެ ނުން މިކަމެއް.\nމާޗް 6, 2018 12:24\nމުޒާހަރާ ކުރަން ވަކި އަދަދެއް ބޭނުންވޭތޯ؟ ވަކި އަދަދެއް ބޭނުންވާ ކަންކަމުގަވެސް ހަދަނީ ހަދާނެ އެއްޗެއް އެވާހަކަ ވަގުތު ނޫހުގަ ޖަހާލަން ނުކެރޭ، ދެން މިއަދުވެސް އެންމެ 33 މެމްބަރުންނާއެކު މަޖުލީހުގެ ޖަލްސާއެއް ބޭއްވި ވާހަކަވެސް ޖަހާލަބަލަ ކެރެންޏާ.... ނުކެރޭނެ މިކޮމެންޓް ޖަހާލަން ކެރުނަސް ވަރަށް ސަލާމް\nމާޗް 6, 2018 12:25\nފެބްރުއަރީ 1 ގެ ހުކުމް ތަންފީޒު ކުރަން ގޮވާލައި ލަންކާގައި އިދިކޮޅު ފަރާތްތަކުން މުޒާހަރާ ކޮށްފި ނަމަ ތަމެން ދައްކަގަ މިހާރު ފެބްރުއަރީ އެކެއްގައި ކޮށް ފައި އޮތް ސްޕްރީމް ކޯޓުގެ ހުކުމް އެއީ ސައްހަ ހުކުމެއް ކަމަށް. ދައްކަގަ. ނެތް ދޯ. ދެން ތަމެންނަށް ތިޔާ ގޮވެނީ އަބޫޖަހުލު ތިއަރީގެ ދަށުން ބާތިލް ގޮވުމަށް ނޫންތޭ އޭ މަމެން ބުނަން ނެތީމު ދޯ. މަމެން މީ ދަ ހާކިމާ. މަހަށްދޭބަލަ ދެން. މަަހަށް މަހަށް މަހަަށް ދޭބަލަ..\nމާޗް 6, 2018 12:29\nތިދާވަރުން ދަންޏާ ތިޔަމީހުންގެ ދުއްޕާނާހެދި ދިވެހިންނަށް ލަންކާއަށްވެސް ނޭރޭތަން ވަރަށް ގާތްވަނީ. ކިހާބޮޑު ބަލައެއްދެންމީ.\nމާޗް 6, 2018 12:35\nތިމީހުން މާލެ އައްނައިރައް ހައްޔަރުކުރޭ\nމާޗް 6, 2018 13:43\nދާނެމީހުން ނެތިގެން ބޯގިނަކުރަން ބޭރުމީހުންވެސް ގެންގޮސްގެންވެސް ވާނެތާ މުޒާހަރާކުރަން .. މީވަރަށް ވާހަކަ ޕަކާސް\nމާޗް 6, 2018 13:44\nކޮބާ އަސޭލާ ނުނިކުމޭތަ؟\nމާޗް 6, 2018 14:42\nހޫނ ދެން ލަންކާގެ ރައްޔިތުން ލޮލު ފިޔަ ޖެހިޔަނުދީ ނުފޮރުއްޕާން ކުރަންވީދޯ....!!! ނޫނޭވާ ތިއޮތީ ކަމެއް....!!!\nމާޗް 6, 2018 14:51\nތަމެން ބުދުފައްޅި އައް ގޮސް ނަށީދު ކިރު ފެނުން ފެން ޥަރުވާ ހަދާބަލަ????\nމާޗް 6, 2018 15:06\nމާޗް 6, 2018 15:07\nމާޗް 6, 2018 15:19\nމާޗް 6, 2018 15:58\nޓުއަރިސްޓް ވިސާގަ ތަމުޒާހިރާ ކުރަނީ؟\nމާޗް 6, 2018 16:21\nޓުއަރިސްޓް ވިސާގަ ތަ މުޒާހިރާ ކުރަނީ؟\nމާޗް 6, 2018 16:46\nކޮބާ ހީވޭ ކަމެއްހެން!!\nލަންކާ ގަ ގޮސް މުޒާހަރާ ކުރާއިރަށް އެއޮތީ ކުއްލި ނުރައްކަލުގެ ހާލަތު އިއުލާން ކޮށްފަ..\nމާޗް 6, 2018 17:11\nކޮޅުބު ސަރުކާރު ވައްޓާލަ ދޭންވީނު.\nމާޗް 6, 2018 18:07\nމިކަމަށްދޯ ވަޤުތުމީހުން އެދިޔައީ ތައްޔާރުކުރަވެގެން\nމާޗް 6, 2018 22:00\nމިބައިގަނޑު ދާކޮންމެތަނެއް ފަނިވާނެ\nމާޗް 6, 2018 23:04\nމިމީހުންނަށް ކިހާވަރެއްދޭބާ؟ ފައިސާލިބެންޏާ ތީސަޅިކަމެއްކުރަން4މަސްދުވަހުގެ ކޯސްފީ4މަސްދުވަހުގެ އެޕާޓްމެންޓްގެ ރެންޓް ހިލޭ ކޮފީ ވަރަށްސަޅި\nމާޗް 6, 2018 23:51\nދުނިޔޭގެ ކޮންމެ ގައުމެއްގައި ފަސްމީހުން ލައިގެން މުޒާހަރާ ކުރުމުގެ ލަގަބު އެމްޑީޕީ އަށް. ލަދުން ބޯ ހަލާކު!\nމާޗް 7, 2018 08:33\nމިހާ ބައިވަރު މީހުން ނިކުތުމުން ލަންކާ ސަރުކާރުން ވެސް ކާފިއު އިއުލާން ކުރީ ދޯ!!! ދެން އަތް ޖަހާ\nމާޗް 9, 2018 11:11\nމިމީހުންގެ ނުފޮރުއްޕާން އެހެން ގައުމު ތަކުގަ ރައްޔިތުންނަށްވެސް! އެމްޑީޕީއަށް ނިސްބަތްވާ މީހުންގެތެރެއިން ނުވަދިހަ ޕަސެންޓް މީހުންނަކީ އެކިއެކި ކުއްތައްކޮށްފަވާ ކުއްވެރިން!!! އަންހެނުންނަށް ބަލާލިޔަސް ކުރީސަފުގަ ހަރަކާތްތެރިވާ ގިނަ އަންހެނުންނަކީ އުނގުވިއްކާ ބަޑިއަންހެނުން!!!!!\nމާޗް 10, 2018 08:28\nމުންދު އެހެންނޫނީ ޔާމީނު ގެ އައުވާނުން ދޭއެއްޗެއް ނޫން ވިސާއެއީކީ ހަޖަމްކޮށްބަލަ ބޭނުން އެއްޗެއް ހަދާނީ\nމާޗް 10, 2018 13:06\nލަންކާގެ މުސްލިމުން މަރާތީ މިމީހުން ކަންބޮޑެއް ނުވޭ.\nމާޗް 12, 2018 14:24\nމަތީގައިވާ ފޮޓޯއިން ފެންނަނީ ގާތްގަނޑަކަށް 35މީހުން، މިވެރިން ދައްކަވާ ގިނަ ވާހަކައިގައި 1/2 ދޮގުވާހަކަ ވާކަން އެނގޭ


އިންސާފް.. 09 ވަނަ ބައި – Esfiya\nއަހަރެން ހުރީ ދެލޯ ވަރަށް ބޮޑަށް މަރާލައިގެން ބޮލުގައި ދެއަތުން ވަރަށް ބާރަށް ހިފަހައްޓައިގެންނެވެ. “އެމަންޖެއާއި ކައިރިނުވާތި” ހީވާގޮތުން ދޮންބެ އުޅުނީ އަހަރެންގެ ކައިރިއަށް އަންނާށެވެ. އެކަމަކު މުހައްމަދުފުޅުގެ އަޑު އިވުމުން ދޮންބެ ހުއްޓުން އެރިއެވެ.\nއަހަރެން މަޑުމަޑުން ދެލޯ ހުޅުވާލެވޭތޯ މަސައްކަތް ކުރީމެވެ. ދެލޯ ހުޅުވުނު ނަމަވެސް އަހަރެންނަށް ތަންތަން ފެންނަމުން ދިޔައީ ވަރަށް ނުސާފުކޮންނެވެ. ދެއަތުން ބޮލުގައި ހިފަހައްޓާލަމުން އަހަރެންނަށް މަޑުމަޑުން އެތަނަށް ތިރިވެވުނެވެ. “ކޮއްކޯ” ދޮންބެގެ އަޑު އިވުނެވެ. އަހަރެން އެދިމާލަށް ބަލާލީމެވެ. އަހަރެންނަށް ފެނުނީ ހަމައެކަނި މުސްކުޅި ނުރައިން ފުރިފައިވާ މުހައްމަދުފުޅެވެ. ބޮލުގައި ހުރީ ހުސް ހުދު އިސްތައްޓެވެ. ފުދޭވަރެއްގެ ދިގު ހުދު ކުލައިގެ ތުބުޅިއަކާއި މަތިމަހެއް އޭނައަށް ލިބިގެން ވެއެވެ. ލައިގެން ހުރީ ތަންކޮޅެއް ކުރީ ޒަމާނު މީހުން ލާކަހަލަ ހުދު ކުލައިގެ ޓީޝާޓްއަކާއި ހުދު ކުލައިގެ މުންޑެކެވެ. އުމުރުން 70 އަހަރަށް ވުރެއް މަތި ވެފައިވާ އިރުވެސް މުހައްމަދުފުޅު ބަލާލާފައި އެހެނެއް ހިޔެއް ނުވެއެވެ. “އެކޮއި އެމަންޖެ ކައިރިއަށް ގޮސްގެން ނުވާނެ” ދޮންބެއާއި ދިމާލަށް މުހައްމަދުފުޅު ބުނެލި އަޑު އިވުނެވެ. “ކިހިނެއްތަ ކޮއްކޮއަށް އެވަނީ” ދޮންބެގެ އަޑު އިވިގެން ދިޔައެވެ. އަހަރެން ދެއަތުން ބޮލަށް ފިއްތާލީމެވެ. ބޭނުންވަނީ ދެއަތުން ބޮލަށް ފިއްތާ ޗިސްކޮށްލާށެވެ. އޭރުވެސް މިހާރު ވަމުންދާ ތަދަށް ވުރެއް ކުޑަވާނެއެވެ. ބޮލުގެ ނާށިގަނޑު ފަޅާލާފައި ސިކުނޑި ހީވަނީ ނިކުންނަން އުޅޭ ހެންނެވެ.\n“ދޮންބެ.. ޕްލީޒް.. ވަރަށް.. ތަދުވޭ” އަހަރެންނަށް ބުނެވުނެވެ. އޭރު އަހަރެންގެ ލޮލުން ކަރުނަ އަންނަން ފަށައިފިއެވެ. “އެކޮއި.. ބޭބެގެ އަޑު އިވޭތަ” މުހައްމަދުފުޅު ބުނެލިއެވެ. އަހަރެންނަށް ވާހަކައެއް ނުދެއްކުނެވެ. ދުލުން ބައިވަރު އެއްޗެހި ބުނަން ބޭނުންވިއެވެ. “ކޮއްކޯ” ދޮންބެގެ އަޑުވެސް އިވިގެން ދިޔައެވެ. ބޮލަށް ވަމުން ދިޔަ ތަދު އިތުރަށް ބޮޑުވަމުން ދިޔައެވެ. “އާހް” އަހަރެންނަށް އަނެއްކާވެސް އިސްތަށިގަނޑުގައި ހިފަހައްޓާ ދަމާލެވުނެވެ. އެވަގުތު އޮޅިގެން އަހަރެންނަށް ދޮރުން މަގުމައްޗާއި ދިމާލަށް ބަލާލެވުނެވެ. އެވަގުތު މަގުމަތީގައި އެގެއާއި ތަންކޮޅެއް ދުރުގައި ހުއްޓިލައިގެން ހުރި ބަންޝީލް އަހަރެންނަށް ނުލާހިކު ރީއްޗަށް ފެނުނެވެ. ވަރަށް މަސައްކަތުން ދޮންބެ ފެނޭތޯ ބަލާލިއިރު އެމީހުން އަހަރެންނަށް ފެންނަމުން ދިޔައީ ފުސްކޮންނެވެ. އެކަމަކު ބޭރުގައި އަހަރެންނާއި އެހާ ދުރުގައި ހުއްޓިލައިގެން ހުރި ބަންޝީލް އެހާ ރީއްޗަށް ފެންނަމުން ދިޔައެވެ.\nއަހަރެންނަށް އެގޭތެރެއިން ވަދެވުނީ ވަރަށް ކުޑަ ތަންކޮޅަކަށެވެ. ވަމުން ދިޔަ ތަދަށް ނުބަލާ އިތުރަށް އަހަރެން ކުރިއަށް ދެވޭތޯ ބެލީމެވެ. އެތަނުގައި އިށީދެއިދެ ދޮންބެއާއި ދިމާލަށް ދެވޭތޯވެސް މަސައްކަތް ކުރީމެވެ. ނަމަވެސް އިތުރަށް ކުރިއަށް ޖެހިލާ ކޮންމެ ފަހަރަކު ހީވަނީ ގައިގައި މީހަކު ދޮންދަގަނޑު ޖައްސާހެންނެވެ. ވަކި ހިސާބަކުން ގައިން ދިލަނަގަން ފެށިއެވެ. “ދޮންބެ.. ޕްލީޒް.. އަހަރެން.. މިގެއިން ނެރެދީ” ހިތްވަރާއި އެކު އަހަރެންނަށް ބުނެވުނެވެ. ނަމަވެސް އޭރުވެސް އަހަރެން އިނީ ގައިން ނަގަމުން ދިޔަ ދިލައާއި ރިއްސަމުން ދިޔަ ބޮލުގެ ސަބަބުން ރަނގަޅަށްވެސް ވާނުވާ ނޭނގޭ ހާލުގައެވެ. “މި ބުނީނުން.. އާމިރު އޭނަ ކައިރިއަށް ގޮސްގެން ނުވާނެއޭ” ދޮންބެއާއި ދިމާލަށް މުހައްމަދުފުޅު ތަންކޮޅެއް ބާރަށް ބުނެލިއެވެ. “އެކަމަކު މުހައްމަދުފުޅުބެ.. ކިހިނެއްތަ ކޮއްކޮއަށް އެވަނީ” ދޮންބެގެ އަޑުގައިވި ހާސްކަން އަހަރެންނަށް ފާހަގަ ކުރެވުނެވެ. “އެކޮއި.. ބޭބެގެ އަޑު އިވޭތަ.. އިވޭކަމަށްވާނަމަ އާއެކޭ ބުނެބަލަ” މުހައްމަދުފުޅު ބުނެލިއެވެ. އެވަގުތު އަނެއްކާވެސް ކުރިއަށްވުރެއް ބޮޑަށް ބޮލުގައި ރިއްސައިގަތެވެ. އަހަރެންގެ ލޮލުން ކަރުނަތައް އޮހޮރިގަތެވެ. “ބޭބެ” އަހަރެންނަށް އެހެން ބުނެވުނު އިރު އެތަނުގައި އޮށޯވެވިއްޖެއެވެ. “އަހަރެންގެ އަޑުއިވޭތަ” އަނެއްކާވެސް މުހައްމަދުފުޅުގެ އަޑު އިވުނެވެ. އަހަރެން އާއެކޭ ބުނީ ވަރަށް މަސައްކަތުންނެވެ.\n“ރަނގަޅު.. އެހެންވީމަ އެކޮއި.. ބޭބެ މިކިޔާ އެއްޗެއް ކިޔާ ދެވޭތޯ ބަލާބަލަ” މުހައްމަދުފުޅު ބުނެލިއެވެ. އަހަރެން މަޑުމަޑުން ދޮރުން ބޭރަށް ބަލާލީމެވެ. އޭރުވެސް އެތަނުގައި ބަންޝީލް ހުއްޓެވެ. އަހަރެންގެ ސިކުނޑި އެތަނުން ބޭރަށް ނިކުންނަން އަހަރެންނަށް ވިސްނައިދެމުން ދިޔައެވެ. އޭރުން ހުރިހާ ތަދެއް ފިލާނެކަމަށް ބުނަމުން ދިޔައެވެ. އެކަމަކު އަހަރެންގެ ހިތް ބުނަމުން ދިޔައީ ކިތައްމެ ވޭނެއް އެޅިޔަސް އެތަނުން ބޭރަށް ނުނިކުތުމަށެވެ. ނަމަވެސް ވަމުން ދިޔައި ކެތްކުރެވޭ ވަރުގެ ތަދެއް ނޫނެވެ. އެހެންކަމުން މަޑުމަޑުން ކޭތެމުން ބޭރަށް ނިކުންނަން ޖެހިލީމެވެ. “އެކޮއި.. ބޭރަށް ނުނިކުންނާތި.. މިއަދު އެކޮއި ބޭރަށް ނިކުމެއްޖެނަމަ.. މި ބޭބެއަކަށް އެކޮއި ސަލާމަތެއް ނުކުރެވޭނެ.. ބޭބެ ބުނާ އެއްޗެއް އަޑުއިވޭތަ” މުހައްމަދުފުޅުގެ އަޑު އިވިގެން ދިޔައެވެ. އަހަރެން އެއަޑު އައި ދިމާލަށް ބަލާލީމެވެ. ފުސްކޮށް ނަމަވެސް ދޮންބެއާއި މުހައްމަދުފުޅު ފެނިގެން ދިޔައެވެ. އަހަރެން އަނެއް ފަރާތަށް ބަލާލީމެވެ. އޭރު ބަންޝީލްގެ މޫނުމަތިން ފެންނަން ހުރީ ނުލަފާ ހިނިތުވުމެކެވެ. “އެކޮއި.. މިބޭބެގެ އަޑު އަހާ.. މިއަދު ފިރުކިފަވިޔަސް ބޭރަށް އެކޮއިގެ އެންމެ އިނގިއްޏެއް ލިޔަސް.. މި ބޭބެގެ ދުވަސްވެސް ދާނެ.. އެކޮއި މަޑުކުރޭ.. ބޭބެގެ އަޑުއަހާ” މުހައްމަދުފުޅުގެ އަޑުގައި ވަނީ ހާސްކަމެވެ. “ކޮއްކޯ.. ދޮންބެގެ އަޑުއިވޭތަ” އަހަރެންނަށް ދޮންބެ ގޮވާލިއެވެ. އަހަރެން ދެއަތް ތިރީގައި ޖައްސާލީމެވެ. ބޮލުން ދޫކޮށްލިއިރު ގައިގައި ނުރިއްސާކަ އެންމެ ކަށިކޮޅެއްވެސް ނެތެވެ. ހީވަނީ މީހަކު އަހަރެންގެ ގައިގައި ހުރި ކަށިތައް، ފަހަރަކު ކައްޓަކުން ފަހަރަކު ކައްޓަކުން ބިންދަމުން ދިޔަ ހެންނެވެ.\n“އެކޮއި.. ބޭބެގެ އަޑު އިވޭތަ” އަނެއްކާވެސް މުހައްމަދުފުޅު ސުވާލު ކުރިއެވެ. އަހަރެންނަށް ބޯޖަހާލެވުނީ އަނގައިން ބުނާނެ ހިއްވަރުވެސް ނެތީމައެވެ. ބޯޖަހާލެވުނީވެސް އެހާ ވަރުންނެވެ. “އެހެން ވިއްޔާ ބޭބެ މިކިޔާ އެއްޗެއް ކިޔާ.. އަޑުއަހާ އިނގޭ” މުހައްމަދުފުޅު ބުނެލިއެވެ. އަހަރެން އަނެއްކާވެސް ބޯޖަހާލީމެވެ. މުހައްމަދުފުޅު ނާސި ސޫރަތް ކިޔަވަން ފެށިއެވެ. އެވަގުތު ހީވީ މީހަކު އަހަރެންގެ ގައިގައި އަލިފާން ރޯކުރި ހެންނެވެ. މުޅިގައިން ނަގައިގަތް ދިލަގަނޑުގެ ސަބަބުން އަހަރެންނަށް ރޮއިގަނެވުނެވެ. “އެކޮއި ދެރަނުވޭ.. ބާރަށް ނުކިޔެންޏާމު ހިތުން ކިޔާ..” މުހައްމަދުފުޅު ބުނެލިއެވެ. އަހަރެން ހިތުން މުހައްމަދުފުޅު ކިޔަމުން ދިޔަ ސޫރަތްތައް ކިޔަވަން ފެށީމެވެ. އެއްވެސް އަރާމެއް އަހަރެންނަކަށް ނުލިބެއެވެ. އޭގެ ބަދަލުގައި އަހަރެންނަށް ލިބެމުން ދިޔައީ އިތުރު ވޭނެވެ. މުހައްމަދުފުޅު ތިންވަނަ ފަހަރަށް ސޫރަތްތައް ފެށިކަން އެނގުނެވެ. ނަމަވެސް ދެން އަހަރެންނަށް ވީ އެއްވެސް ގޮތެއް ނޭނގުނެވެ.\nވާނުވާ އެނގެން ފެށިއިރު ދޮންބެ އަހަރެންގެ ކައިރީގައި އިށީދެލައިގެން އިނެވެ. “ކިހިނެއްތަ އެކޮއި” މުހައްމަދުފުޅުގެ އަޑު އިވުނެވެ. އަހަރެން ބަލާލީމެވެ. އޭނަ އަހަރެން ކައިރީގައި ހުރި ގޮޑީގައި އިށީދެލިއެވެ. “އެކޮއި ތިއީ ހިއްވަރުގަދަ ކުއްޖެއް… އަހަރެން ހިޔެއް ނުކުރަން އެވަރު ވީމަ.. އެހެން މީހަކު ނަމަ މިއަދު ގެއިން ނިކުތީސް” މުހައްމަދުފުޅު ބުނެލިއެވެ. އަހަރެން ދޮންބެއާއި ދިމާލަށް ބަލާލީމެވެ. ދޮންބެ ހިނިތުންވެލިއެވެ. “މިހާރު ކިހިނެއް ވާންވީ.. ކީއްވެ އެވަރު އަހަރެންނަށް ވީ” އަހަރެން ސުވާލު ކުރީމެވެ. “އާ.. އަސްލު ކިހިނެއް ވީ” މުހައްމަދުފުޅު އަހާލިއެވެ. “ނޭނގެ.. މިގެއަށް އަންނަ ވާހަކަ ބުނީއްސުރެއް އަހަރެންގެ ބޮލުގައި ރިއްސައިގަތީ… ގެއަށް ވަތްތަނާ ހީވީ ބޯ ނައްޓައިގެން ދިޔަހެން.. ފަހުން ހީވީ ގައިގައި ރޯކޮއްލިގެން.. އެހާވެސް ދިލަނަގަން ފެށި.. ދެން މުޅި ގައިގައި ރިއްސަން ފެށީ” އަހަރެން ކިޔައިދިނީމެވެ. “އެއީ އެވަރުކަމެއް ނޫން.. މިހާރު ހުރިހާ ކަމެއް ރަނގަޅުވާނެ.. އަހަރެން ދޭނަން އާ ތަވީދެއް.. މިހާރު ތި އޮތް ތަވީދު ނަގާ އިނގޭ” މުހައްމަދުފުޅު ބުނެލިއެވެ. އަހަރެން ދޮންބެއާއި ދިމާލަށް ބަލާލީމެވެ. ދޮންބެ ހިނިތުންވެލީ ކޮންމެވެސް ކަމެއް ފޮރުވާ ކަހަލަ ގޮތަކަށެވެ. “މިއަދު ދެން ގެއިން ބޭރަށް ދާކަށް ބޭބެއަކަށް ނުފެނޭ.. އެކޮއި ގެއަށް ގޮސް އަރާމުކޮށްލާ” މުހައްމަދުފުޅު ބުނެލިއެވެ. “އެކަމަކު އަހަރެން އަދި ފުލުސް އޮފީހަށް ދާންޖެހޭ” ކަމެއް ހަނދާންވާ ކަހަލަ ގޮތަށް އަހަރެން ބުނެލީމެވެ. “އޯކޭ.. އެކަމަކު އާމިރު ގޮވައިގެން ދާނީ އިނގޭ.. އެކަނި ދާކަށް ބޭބެއަކަށް ނުފެނޭ” މުހައްމަދުފުޅު ބުނެލިއެވެ.\nއަހަންނާއި ދޮންބެ އެގެއިން ނިކުތީ އިރުކޮޅެއް ފަހުންނެވެ. ގެއަށް ދިޔަ މަގުމަތީގައި އެއްވެސް ވަރަކަށް ދޮންބެ ވާހަކައެއް ނުދައްކައެވެ. އަހަރެންވެސް އެއްވެސް އެއްޗެއް ނުބުނަމެވެ. އަހަން ބޭނުން ކިތައްމެ ސުވާލެއް ހުއްޓެވެ. ނަމަވެސް އަހާކަށް އަހަރެންނަކަށް ނުކެރުނެވެ. ގެއަށް ދިޔަގޮތަށް އަހަރެން ދިޔައީ ކޮޓަރިއަށެވެ. ނަމަވެސް ކޮޓަރީގައިވެސް އަހަރެންނަކަށް ނުއޮވެވުނެވެ. “ދޮންބެ އަހަރެން ބުނީ” އަހަރެން ކޮޓަރިން ނިކުންނަމުން އެހެން ބުނެލަމުން ހުއްޓުން އެރީ ކޮޅަށް ތިބި މަންމައާއި ބައްޕަ އަދި ދޮންބެ ފެނުމުންނެވެ. ވަރަށް މުހިއްމު ވާހަކައެއް ދައްކަން ތިބެފައި އަހަރެން ފެނުމުން އެމީހުން ހުއްޓާލިއެވެ. އެކަން އަހަރެންނަށް ފާހަގަ ކުރެވުނެވެ. “ދޮންބެ..އަހަރެން ބުނީ.. ޖައިޝްގެ ކަންތަކާއި މުހައްމަދުފުޅުބެ ބުނީ ކީކޭތަ” އަހަރެން ތިންމީހުންގެ މޫނަށް ވަކިވަކިން ބަލާލަމުން ދޮންބެއާއި ސުވާލު ކުރީމެވެ. “މުހައްމަދުފުޅުބެ ބުނީ ރަނގަޅު އެއްޗެއް ހަދާށޯ ޖެހޭނީ.. މިރޭ ބަލާދޭނަމޯ.. މިރޭ ބާރައިގެ ފަހުންނޯ އެނގޭނީ.. ޖައިޝް ސަލާމަތް ކުރެވޭ ކަމަށް ވަންޏާ.. އޭނަ އޭރަށް ދުނިޔޭގައި ހުރެއްޖެނަމަ ކޮންމެވެސް ގޮތެއް ހޯދާނަމޯ މުހައްމަދުފުޅު ބުނި” ދޮންބެ ބުނެލިއެވެ. އަހަރެން ބޯޖަހާލީމެވެ. “ހިނގާ ފުލުސް އޮފީހަށް ދާން.. މިހާރު މާ ލަސްވެސް ވެއްޖެ” އަހަރެން ބުނީމެވެ.\nއަހަރެން ދޮންބެއާއި އެކު ބޭރަށް ނިކުތީމެވެ. ދޮންބެގެ މިޒާޖު ކޮންމެވެސް ވަރަކަށް ތަފާތުކަން އަހަރެންނަށް ފާހަގަ ކުރެވުނެވެ. ކުރިން ކޮންމެވެސް އެއްޗެކޭ ކިޔާ ވާހަކަ ދައްކާ ދޮންބެ މުހައްމަދުފުޅު ގެއިން އެވީ ކަންތަކަށްފަހު އެހުންނަނީ ވިސްނުމަކަށް ގޮސް ގެއްލިފައެވެ. އަނެއްކާ ދޮންބެ އަހަރެން ދެކެ ބިރުގަތީބާއެވެ. މުހައްމަދުފުޅު ދޮންބެ ކައިރީގައި ބުނީ ކީކޭބާއެވެ. އަހަރެންވެސް ޖެހިލުންވާން ފެށިއެވެ. “ދޮންބެ ކޮންކަމަކާއި ތި ވިސްނަނީ” އަހަރެން ދޮންބެގެ ފަހަތުގައި އިދެ އަހާލީމެވެ. “ދޮންބެ ނުވިސްނަން.. ކޮންކަމަކާ ދޮންބެ ވިސްނަން ވީ” ދޮންބެ އެހުރިހާ ކަމެއް ހިނިތުންވުމަކުން ފޮރުވާލިއެވެ. “އަހަރެންވެސް މި އަހަނީ އެހެންދޯ.. ކޮންކަމަކާހޭ ތި ވިސްނަނީ” އަހަރެން އަނެއްކާވެސް އެހީމެވެ. “ދޮންބެވެސް މި އަހަނީ އެހެންދޯ… ދޮންބެ ކޮންކަމަކާހޭ ވިސްނަންވީ” ހިނިތުންވެލުމެއް ރައްދުކޮށްލަމުން ދޮންބެ ބުނެލިއެވެ. “ހޫމް ދެން އަޅާނުލާ.. އެހެންވިއްޔާ ބުނެބަލަ ކޮންކަމެއް އަހަރެންނަށް ތި ފޮރުވަނީ” އަހަރެން އަނެއްކާވެސް ސުވާލުކޮށްލީމެވެ. “ކޮއްކޮ އަހާ ސުވާލު.. ދޮންބެ ކޮންކަމެއް ކޮއްކޮއަށް ފޮރުވަންވީ” ދޮންބެ ސައިކަލް މަޑުކޮށްލީ ހުސައިން އާދަމް ބިލްޑިން ކައިރިއަށެވެ. “މިއަދު މުހައްމަދުފުޅުބެ ގެއިން ވީ ކަންތައް.. އަހަރެންނަށް އެނގޭ އަހަރެން ހޭ ނެތުނު ފަހުންވެސް ކަންތައްތަކެއް ވީކަން” އަހަރެން ސައިކަލުން ފައިބާ ދޮންބެގެ މޫނަށް ބަލާލީމެވެ. “ކޮއްކޮ ހާދަ މޮޅޭ.. ހޭނެތިފައި އޮންނަ އިރުވެސް ވާ ކަންތައް އެނގޭ.. އެހެން ނޫނަސް އެނގެންޏާ ކީއްކުރަން އަހަނީ” ދޮންބެ ހިގައިގަންނަމުން ބުނެލިއެވެ. ދޮންބެގެ ފަރާތުން މިވަގުތު ޖަވާބެއް ނުލިބޭނެކަން އަހަރެންނަށް ވިސްނުނެވެ. އެހެންކަމުން އެވާހަކަ އެހާ ހިސާބަށް މެދު ކަނޑާލީމެވެ.\nއެތެރެއަށް ވަދެ މީހާންއާއި ބައްދަލު ކުރަން ބޭނުންވި ވާހަކަ ބުނީމެވެ. އިރުކޮޅެއް ނުވެ ފުލުހުންގެ ޔުނީފޯމްގައި ހުރި މީހެއް އައެވެ. “އަޅުގަނޑަކީ މީހާން.. ދުރުވޭ” މީހާން ބުނެލިއެވެ. އަހަރެން ހިނިތުންވެލީމެވެ. ދޮންބެވެސް އަހަރެންގެ ފަހަތުން ދިއުމަށް ތެދުވިއެވެ. އެވަގުތު މީހާންއެކަން މަނާ ކުރިއެވެ. އެތެރެއަށް ދެވޭނީ އެކަކަށް ކަމާއި ދޮންބެ މަޑުކުރުމަށް މީހާން އެދުނެވެ. އެވަގުތު ދޮންބެ އަހަރެންނާއި ދިމާލަށް ބަލާލިއެވެ. “ދޮންބެ ބޭނުންވާނެ.. އަޅުގަނޑުގެ ކައިރީގައި ހުންނަން” އަހަރެން ބުނެލީމެވެ. މީހާން އެއްބަސް ވިއެވެ. އަހަރެންނާއި ދޮންބެ މީހާންގެ ފަހަތުން ގޮސް ލިފްޓަށް އެރީމެވެ. ދޮންބެ ހުރީ ހައިރާންވެފައެވެ. އޭނާއަށް އާ މަންޒަރު ތަކެއް ފެންނާތީ ކަމަށް ވެދާނެއެވެ. އަހަރުމެން މީރާންގެ ފަހަތުން ގޮސްވަނީ އަބަދުވެސް ވަންނަ ރޫމްއަށެވެ. ނާސިރު ބައިންދާފައިވާ ރޫމްއާއި ޖެހިގެން އިން ރޫމްއަށެވެ. “އަޅުގަނޑަށް އައިރް ދަމުން މި ކޭސް ކިޔާދީފައިވަނީ.. ނާސިރު ވާހަކަ ދައްކަނީ އާސީންއާއި އެކަނި ކަމަށް ބުނެފަ އިނީ.. އަޅުގަނޑު މިއަދުވެސް އޭނައާއި ވާހަކަ ދެއްކޭތޯ މަސައްކަތް ކުރިން.. އެކަމަކު އޭނަ އަޅުގަނޑުގެ އަޑެއް ނޭހި.. އަސްލު މިވާގޮތަކީ މާދަމާ އަކީ އަޑުއެހުން އޮންނަ ދުވަސް.. އޭނަ ބުނަނީ އެތަނުގައިވެސް ވާހަކަ ދައްކާނީ އާސީން އިނިއްޏާ ކަމަށް.. މިއަދު އަޅުގަނޑުމެން އެބަ ޖެހޭ ކޮންމެވެސް ވަރަކަށް ސުވާލު ތަކެއްގެ ޖަވާބް ހޯދަން.. އެހެން ނޫނީ މާދަން އަނެއްކާ ކާޒީ އަޅުގަނޑުމެންނަށް ހުކުމް އިއްވާނެ” މީހާން ހީލަމުން ބުނެލިއެވެ.\n“އަޅުގަނޑު އެއްވެސް ހާލަތެއްގައި މާދަމާ އޮންނަ އަޑުއެހުމަށް އާސީން ކައިރީގައި ދާކަށް ނުބުނާނަން.. އެކަމަކު މިއަދު މި ސުވާލު ތަކުގެ ޖަވާބު ހޯދައިދެވިއްޖެނަމަ އަޅުގަނޑުމެންނަށް މާދަން ފަސޭހަވެގެންދާނެ” މީހާން އެދުނެވެ. އަހަރެން ދޮންބެއާއި ދިމާލަށް ބަލާލަމުން އެކަމަށް އެއްބަސް ވީމެވެ. މީހާންގެ އަތުގައި އޮތް ސުވާލު ގަނޑު އަހަރެން ބަލާލީމެވެ. “އޯކޭ.. އަޅުގަނޑު މީގެ ޖަވާބުތައް ލިބޭތޯ މަސައްކަތް ކޮށްލަފާނަން” އަހަރެން ބުނެލީމެވެ. އަދި އެސުވާލުތައް ހިފައިގެން ބޭރަށް ނިކުތީމެވެ. ބޭރަށް ނިކުމެ ދަބަހުން އަހަރެންގެ ކާޑު ނަގާ އަޅާލީމެވެ. އަހަރެން އެހާ ހިސާބަށް ދިއުމާއި އެކު އެތަނުގައި ހުރި ޕޮލިސް ކުއްޖާ ނާސިރު ބައިންދާފައި އިން ރޫމްގެ ދޮރު ހުޅުވައިދިނެވެ. އަހަރެން ހިނިތުންވެލަމުން އެތެރެއަށް ވަނީމެވެ. “އާސީން” ނާސިރު އަހަރެންނާއި ދިމާލަށް ބަލާލަމުން ހިނިތުންވެލިއެވެ. އަހަރެން އާދައިގެ ގޮތަކަށް އައިސް ނާސިރު ކައިރިއަށް ހުއްޓެލީމެވެ. “އަހަރެން މިއައީ ނާސިރުގެ ބޭކާރު ވާހަކަތައް އަޑުއަހާކަން ނޫން.. އެހެންވީމަ އަހަރެން ކުރާ ސުވާލު ތަކަށް ޖަވާބު ދީ” އަހަރެން ނާސިރުއަށް އަމުރު ކުރީމެވެ. “ހާދަ ހިތްވަރު ގަދަ ވެއްޖެއޭ.. ފުރަތަމަ ދުވަހަށް ވުރެއް ދެވަނަ ދުވަހު މާ ކެރޭ.. މިއަދު އަދި މާ ބޮޑަށްވެސް.. އެއީ މިއަދު މާ ބާރުގަދަ ތަވީދެއް އަޅައިގެން ހުރީމަތަ” ނާސިރު ބުނެލިއެވެ. “އަހަރެން ބުނެފީމެއްނުން.. ބޭކާރު ވާހަކަ އަޑުއަހާކަށް ބޭނުމެއް ނޫނޭ.. އަހަރެންގެ ސުވާލު ތަކަށް ޖަވާބު ދީ” އަހަރެން ރުޅިވެރިކަމާއި އެކު ފުރަތަމަ ފަހަރަށް ނާސިރުއާއި ވާހަކަ ދެއްކީމެވެ.\nނާސިރުގެ މޫނުމަތީގައި ކުޅެލީ ނުލަފާ ހިނިތުންވުމެކެވެ. “ބަންޝީލް ބުނީ އާސީންގެ އެންމެ ކަމުދާ ސިފައަކީ ތި ރުޅި އޯ.. އަހަރެން ހިތައް އަރާ.. އަނެއްކާ މިއަދު ބަންޝީލްއާއި ދިމާ ވެއްޖެތަ” ނާސިރު އަހާލިއެވެ. އޭނާގެ ބޭނުންވަނީ އަހަރެން ރުޅި އަރުވާށެވެ. “ބުނަން.. އަހަރެން މިތަނަށް މިއަންނަނީ.. ނާސިރުގެ ތި މޮޔަ ވާހަކަ އަޑުއަހާކަށް ނޫން.. އަހަރެންނާއި ވާހަކަ ދައްކަން ބޭނުން ނޫންނަމަ.. އަހަރެން މިތަނުން ގޮސްދާނަން.. އެކަމަކު އަހަރެން ދިއުމަށްފަހު މިތަނަށް އަހަރެން ގެނައުމަކީ އެއްވެސް މީހަކަށް ވާނެ ކަމެއް ނޫން.. ނާސިރުއަށް އަހަރެންނާއި ބެހޭ ގޮތުން ވަރަށް ގިނަ މައުލޫމާތު އެނގެއެއް ނުން.. އެހެންވީމަ އަހަރެންނަކީ ބުނާ ބަހުގައި ރަނގަޅަށް ހިފަހައްޓާ މީހެއްކަންވެސް އެނގޭނެ.. އަހަރެން މި ބުނަނީ މިތަނުން ބޭރަށް ނިކުތުމަށްފަހު އަހަރެން މިތަނަކަށް ނުވަންނާނަން. ނާސިރުގެ ދަރިފުޅަށް އިންސާފް ހޯދައިދިނުމުގައި އަހަރެންގެ އެހީ ބޭނުންނަމަ މިހާރު ވާހަކަ ދައްކަން ފަށާ” އަހަރެން އެހެން ބުނުމަށްފަހު ބޭރަށް ނިކުތުމަށް ހިގައިގަތީމެވެ.\n“މަޑުކުރޭ” އަހަރެން ދޮރުގެ ތަޅުގައި ހިފެހެއްޓި ތަނާ ނާސިރުގެ އަޑު އިވުނެވެ. އަހަރެންނަށް އަމިއްލަ ނަފްސަށް ހިނިތުންވެލެވުނެވެ. އަހަރެން ނާސިރުއާއި ދިމާލަށް ބަލާލީމެވެ. “އަހަރެން ކުރާ ސުވާލު ތަކަށް ޖަވާބު ދޭން ތައްޔާރުތަ” އަހަރެން ސުވާލު ކުރީމެވެ. ނާސިރު އަހަރެންނާއި ދިމާލަށް ބަލާލިއެވެ. “އޯކޭ.. އެހެންވީމަ ހިގާ ފަށަމާ” އަހަރެން އަވަސް އަވަހަށް އައިސް ނާސިރުގެ ކުރިމަތީގައި އިން ގޮޑީގައި އިށީދެލީމެވެ. އަދި ރިކޯޑަރ ނަގާ ރިކޯޑް ކުރަން ތައްޔާރު ކޮށްލީމެވެ. “އެންމެ ފުރަތަމަ ދުވަހު ނާސިރު އަޑުއެހުމުގައި ބުނެފައިވަނީ ނާސިރުއޭ ހުރިހާ ކުދިންނާއި ދެ ފުލުހުންގެ އިތުރުން އަދި ކާޒީއެއް މަރާލީ.. ނޫންތަ” އަހަރެން ސުވާލު ކުރީމެވެ. ނާސިރު ބޯޖަހާލިއެވެ. “އަހަރެން ބުނީ ޖަވާބު ދޭށޭ.. ބޮލުން އިޝާރާތް ކުރާށެކޭ ނޫން” އަހަރެން ވާހަކަ ދައްކަމުން ދިޔައީ ހިތްހަމަނުޖެހިފައި ހުރެއެވެ. “އާ.. އަހަރެން ބުނިން އަހަރެންނޭ އެމީހުން މަރަން ބުނީ” ނާސިރު ބުނެލިއެވެ. “އޯކޭ.. އެހެންވީމަ ފަށަމާ.. ކީއްވެ އެކުދިންތައް މަރާލީ.. ތިން ކުދިން މަރާލީ އެމީހުން ކީއްކުރީ ނާސިރުއަށް” އަހަރެން ސުވާލު ކުރީމެވެ. ނާސިރު އަހަރެންނާއި ދިމާލަށް ބަލާލިއެވެ. ނަމަވެސް އެއްވެސް އެއްޗެއް އިތުރަކަށް ނުބުނިއެވެ. “ސުވާލަށް ޖަވާބުދީ… އަހަރެން ބުނީމެއްނުން.. ކުރާ ސުވާލަށް ޖަވާބު ދޭންޖެހޭނެއޭ” އަހަރެން އަޑު ބާރުކޮށްލީމެވެ.\n“ކީންހޭ ކުރީ.. އެކުދިންނަށް ލިބުނު އަބަދު އެއީ އަދި ކުޑަ އަދަބެއް.. އަހަރެން އެމީހުން މަރާލީ އަދި މާ ފަސޭހަ މަރަކުން.. އަހަރެންނަށް އެމީހުން މަރާލެވުނީ މާ އަވަހަށް..” ނާސިރުގެ އަޑުގައި ހުރީ ހިތްހަމަނުޖެހުމުގެ ރާގެއެވެ. “ބަލަ.. ހާދަ ރަހުމެއް ނެތޭ ދޯ.. އެމީހުން މަރާލާފަވެސް ތިހެންތަ ކިޔަން ޖެހެނީ.. އެއީވެސް މީހެއްގެ ދަރިންނޭ” އަހަރެން ބުނީމެވެ. “ބަލަ ނަޝްފާ އަކީ ވެސް މީހެއްގެ ދަރިއެކޭ.. އަހަރެންގެ ދަރިއޭ.. އެކަމަކު އެމީހުން އެއްވެސް ރަހްމެއް ކުރިތަ.. ކުށެއް ކުރެވުނީމަ އެކަން ފޮރުވީ.. އެމީހުންގެ މަންމައާއި ބައްޕައަކީ މިރާއްޖޭގެ ބޮޑެތި މީހުން ވީމަ .. އެމީހުން އެ ކުށް ފަސް އަޅާ ފޮރުވީ.. އަހަރެންގެ ދަރިފުޅު މި ފަސްގަނޑު ދަށުގައި ވަޅުލަން ޖެހުނީ އެތިން ފިރިހެނުންގެ ސަބަބުން..” ނާސިރު ރުޅިގަދަ ވަމުން ދިޔައެވެ. “ތިބުނީ ކީކޭ” އަހަރެން އަހާލީމެވެ. “ނަޝްފާ.. އެތިން ފިރިހެނުން ވެގެން އަހަރެންގެ ލޯބި ލޯބި މައުސޫމް ދަރިފުޅާއި ބެހުނީ.. އެކުއްޖާގެ ކޮން ކުށެއް އޮތީ.. އެތިން ފިރިހެނުން އަހަރެންގެ ދަރިފުޅުގެ ދުވަސް ދުއްވާލަން.. އެ ކުއްޖާ އޮތީ މާލޭ މަގު މައްޗަށް އެއްލާލާފައި.. ކުނި އެއްޗެއް ހެން.. އެއްވެސް ރަހްމެއް ނެތް.. ތިން ހަފްތާ ވަންދެން އައި.ސީ.ޔޫގައި ބައްވާފައި… އެކުއްޖާ މަރުވީ.. އެހާ ވޭނުގައި.. ސިކުނޑިއަށް ލޭ އެޅި.. ކުރިމަތި ފަރާތް ބޭނުން ނުކުރެވޭ ވަރަށް ހަލާކުވެފައި.. މުޅި ހަށިގަނޑުގައި ވަކި އަޅާފައި.. މޭ މައްޗަށް އޭގެން ފިރިހެނެއް އެރުމުގެ ސަބަބުން މޭކަށިގަނޑުތައް ބިންދައިގެން ގޮސްފައި.. ކޮބާތަ މަގޭ ދަރިފުޅުގެ ކުށަކީ” ނާސިރުގެ ލޮލުން ކަރުނަ ހިލުނެވެ. އަހަރެންނަށް ބުނާނެ އިތުރު އެއްޗެއް ނޭނގުނެވެ.\n“އެކަމަކު އެމީހުން އެކަން ފޮރުވީ.. ހުރިހާ ހެއްކެއް ހުރި.. އެމީހުންނާއި ދެކޮޅަށް ލިބިފައި.. އެކަމަކު.. އެމީހުންގެ ބައްޕައިންނަކީ މިނިސްޓަރުން ވީމަ.. މަޖްލީހުގެ މެންބަރުން ވީމަ.. އެކަން ފޮރުވީ.. އެހުރިހާ ކަމެއް އެނގިތިބެ ނޭނގޭކަމަށް ހެދީ.. އެކަން ތަހްގީގު ކުރި ދެ ފުލުހުންނަށް އެހުރިހާ ކަމެއް އެނގޭ.. އެކަމަކު އެހުރިހާ ކަމެއް ސިއްރުކޮށް އަސްލު ހެކި ހުރި ފައިލް އެމީހުން ފޮރުވީ.. ގާޒީއަށް ލާރި ދީގެން އެމައްސަލަ ސާބިތު ނުވާކަމަށް ނިންމީ.. އެފަދަ މީހުންނަށް ދޭނެ އަދަބެއް އާސީން ބުނެބަލަ” އަހަރެންނާއި ދިމާލަށް ނާސިރު ބަލާލިއިރު އެދެލޮލުން ކަރުނަ ފެންނަން ހުއްޓަސް ރުޅިވެރިކަންވެސް ފެންނަން ހުއްޓެވެ. “ހަމަގައިމުވެސް އަހަރެން މީހެއް މަރައެއް ނުލާނަން.. އެއީ އަހަރެންނަށް އެނގޭ އެއްޗަކީ” އެހެން ބުނުމަށްފަހު އަހަރެން އެތަނުގައި އޮތް ރިކޯޑާރ ހިފައިގެން އަވަސް ކަމާއި އެކު ބޭރަށް ނިކުތީމެވެ. ބޭރަށް ނިކުމެ އަހަރެންނަށް މޭގައި އަތް އަޅާލެވުނެވެ. ނާސިރު އެދެއްކީ ތެދު ވާހަކަ ހެއްޔެވެ. އެހެން ވެއްޖެނަމަ އޭނަގެ ދަރިފުޅާއި މެދު ކަންތައް ވެފައިވަނީ ހާދަ ދެރަކޮށެވެ.\nއަހަރެން ދިޔަ ގޮތަށް އަނެއް ރޫމްއަށް ވަނީމެވެ. “އާސީން ހާދަ މޮޅޭ.. ހީވަނީ ހަމަ ޕޮލިހެއް ހެން.. ވާހަކަ ދެއްކި ގޮތުން” މީހާން އަހަރެން ވަނުމާއި އެކު ބުނެލިއެވެ. “މި މައުލޫމާތަކީ މުހިއްމު މައުލޫމާތަކަށް ވީ ކަމަށް އަޅުގަނޑު އުއްމީދު ކުރަން.. އަޅުގަނޑަކީ އެއްވެސް ވަރަކަށް މިކަހަލަ ކަންތައް އެނގޭ މީހެއް ނޫން.. އެކަމަކު އެއްޗެއް ބުނެލަން ބޭނުންވޭ.. ނާސިރުގެ ކޭސް އަވަހަށް ނިންމަން ބޭނުން ނަމަ ނަޝްފާގެ ކޭސް ވެފައިވާ ގޮތް ރަނގަޅަށް ބަލާ.. އޭރުން އަވަހަށް މި ކޭސް ނިމޭނީ” އެހެން ބުނުމަށްފަހު އަހަރެން ރިކޯޑު ކޮށްފައިވާ އެތި ހަވާލު ކޮށްލީމެވެ. އަދި އެތަނުން ބޭރަށް ނިކުތީމެވެ. ދޮންބެވެސް އަހަރެންގެ ފަހަތުން ބޭރަށް ނިކުތެވެ.\n“ނޫނޭ.. ކޮއްކޮ މޮޅު.. އަސްލުވެސް.. ކޮއްކޮ ވާންވީ ޖާނަލިސްޓަކަށް ނޫނޭ.. ޕޮލިސް އޮފިސަރަކަށް.. އިންޓްރޮގޭޝަން ކުރާ މީހަކަށް.. މީހުންނާއި ސުވާލު ކުރާ މީހަކަށް.. ނޫނޭ ގަދަ” ދޮންބެ ބޭރަށް ނިކުމެ ސައިކަލް ކައިރިއަށް ހުއްޓެލަމުން ބުނެލިއެވެ. “ކީކޭ މުހައްމަދުފުޅުބެ ބުނީ.. ދޮންބެ ތިވަރަކަށް ތި ފޮރުވަނީ” އަހަރެން ސުވާލު ކުރީމެވެ. އެވަގުތު ދޮންބެގެ މޫނުމަތީ ހުރި ހިނިތުންވުން ކުޑަވަގުތު ކޮޅަކަށް ގެއްލިގެން ދިޔައެވެ. “ކޮއްކޮ ތިކިޔާ އެއްޗެއް ދޮންބެއަކަށް ނޭނގޭ” ސައިކަލަށް އަރަމުން ދޮންބެ ބުނެލިއެވެ. އަހަރެން ދޮންބެގެ އަތުގައި ހިފެހެއްޓީމެވެ. “ނާސިރުއަށް އެގިއްޖެ.. އަހަރެން އަޅައިގެން މިހުރީ ވަރަށް ބާރުގަދަ ތަވީދެއްކަން.. ކީއްވެ މުހައްމަދުފުޅުބެ އަހަރެންނަށް ބާރުގަދަ ތަވީދެއް ދޭންވީ.. ކީއްވެ އެގެއަށް ވަތް ގަޑީގައި އަހަރެންނަށް އެވަރުވީ.. އަހަރެންނަށް އެނގޭ ދޮންބެއަށް ޖަވާބު އެނގޭކަން.. ޕްލީޒް.. އަހަރެންނަށް ކިޔައިދީ.. ނޫނީ އަހަރެން މިތަވީދު ނަގާފަ.. ބަންޝީލް ކައިރީގައި އަހާނީ” އަހަރެން ބުނެލީމެވެ. ދޮންބެ އަހަރެންނާއި ދިމާލަށް ބަލާލިއެވެ. “އޯކޭ.. ދޮންބެ ހުރިހާ އެއްޗެއް ކިޔައިދޭނަން.. އެކަމަކު މިތާކު ނޫން.. ގެއަށް ހިނގާ..” ދޮންބެ ސައިކަލަށް އަރާ ސްޓާޓް ކޮށްލިއެވެ. އަހަރެން ދޮންބެއާއި މަލާލީމެވެ. ދޮންބެ ހިނިތުންވެލަމުން ސައިކަލް ފަހަތަށް އިޝާރާތް ކޮށްލިއެވެ. އަހަރެން އެއްވެސް އެއްޗެއް ނުބުނެ ސައިކަލަށް އެރީމެވެ.\nގެއަށް ގޮސް ވަތް ވަގުތު އަހަރެންގެ ފޯނު ރިންގް ވާން ފެށިއެވެ. އަހަރެން ބަލާލީމެވެ. ގުޅަނީ އަހަރެން އެއަޑު އެހުމަށް އެންމެ ބޭނުން މީހާއެވެ. އައިރްއެވެ. އެކަމަކު އަހަރެން ހުރީ ހިންހަމަނުޖެހިފައެވެ. “ސޮރީ” އަހަރެން ފޯނު ނަގާ އެއްވެސް އެއްޗެއް ނުބުނެ ހުރުމުން އައިރް ބުނެލިއެވެ. އައިރްއަށް އަބަދުވެސް އަހަރެންގެ ސިކުނޑީގައިވާ އެއްޗެއް ނަގައިގަނެވެއެވެ. “އަހަރެން ކޮންމެހެންވެސް މިއަދު ތާކަށް ދާން ޖެހުނީ.. އެހެންވެ ނުބުނެވުނީ.. ކުރިން ނުގުޅުނީ… ބިޒީކޮށް އުޅުނީމަ.. ހަމަ ފްރީ ވާއިރަށް މި ގުޅީ” އައިރް އަމިއްލައަށް ހުރިހާ އެއްޗެއް ކިޔައިދިނެވެ. އަހަރެން ހިނިތުންވެލީމެވެ. “ގުޑް.. ތިހެން ހިލާފަ ހުރޭ” އައިރް ބުނެލިއެވެ. އަހަރެން ހައިރާންވިއެވެ. އޭނައަށް އެހާ ރީއްޗަށް އަހަރެންގެ ހުރިހާ ހަރަކާތެއް އެނގެނީ ކިހިނެއް ހެއްޔެވެ. “ކިހިނެއް އެނގުނީ.. އަހަރެން ހީލި ކަމެއް” އަހަރެން އަހާލީމެވެ. “އާހް.. ހިންހަމަޖެހިއްޖެ އާސީންގެ އަޑު އިވުނީމަ” އައިރް ބުނެލިއެވެ. “ހޫމް ދެން ބުނޭ ތިހެން.. ކީއްވެ ކޭސް އެހެން މީހަކާއި ހަވާލު ކުރީ.. ކީއްވެ އެހާ ކުއްލިއަކަށް ޗުއްޓީއަކަށް ދިޔައީ.. ކޮންތާކު ތިއުޅެނީ.. ކޮން އިރަކުން އަންނަނީ” އަހަރެންގެ ހިތުގައި ހުރި ހުރިހާ ސުވާލެއް އެއްފަހަރާ ކޮށްލީމެވެ. “ސާބަސް.. ތީގެން ކޮން ސުވާލަކަށް އަހަރެން ފުރަތަމަ ޖަވާބް ދޭންވީ” އައިރް ހިނިގަނޑެއް ޖަހާލަމުން އަހާލިއެވެ. އަހަރެން އައިރްގެ ފޯނުގައި ހުރެ އެނދުގައި އޮށޯވެލީމެވެ.\n“ދެން.. ޕްލީޒް.. ބުނެބަލަ.. ކީއްވެ..” އަހަރެން އަހާލީމެވެ. “އަހަރެންނަށް ވަރަށް މުހިއްމުކަމެއް ދިމާވީ.. މިގަޑީގައި ބުނެވޭނީ މިވަރަށް.. އެކަމަކު މާދަންރޭ.. ތިގެއަށް ގޮސްފައި އަހަރެން ހުރިހާ އެއްޗެއް ކިޔައިދޭނަން.. ޕްލީޒް.. އިތުރަށް މިކަމާއި ގުޅޭގޮތުން ސުވާލު ނުކޮށްބަލަ..” އައިރް ބުނެލިއެވެ. އަހަރެން އިތުރަކަށް އެވާހަކައެއް ނުދައްކަމެވެ. އެކަމަކު ދެމީހުން ވެގެން ވަރަށް ގިނަ އިރު އެތައް ވާހަކައެއް ދައްކަން ތިބީމެވެ. އެކި ވާހަކައިގައި ހުރެ އަހަރެން ހެމުން ދިޔައީމެވެ. އައިރްއާއި ވާހަކަ ދައްކަމުން ދިޔައިރު އަހަރެން ހިތުގައި އެއްވެސް ބިރުވެރިކަމެއް ނެތެވެ. “އާސީން ބުނީމެއްނުން.. ބަންޝީލްއެއްގެ ވާހަކަ” އައިރް ވާހަކައިގެ މެދު ތެރެއިން އަހާލިއެވެ. އަހަރެންގެ މޫޑު ވަގުތުން ބަދަލުވިއެވެ. ހެނދުނު ޖައިޝްގެ އޮފީހުންވި ކަންތައް އަހަރެންގެ ކުރިމަތީގައި ސިފަވެގެން ދިޔައެވެ. މުހައްމަދުފުޅު ގެއިން ވީ ކަންތައް އަހަރެންގެ ކުރިމަތީގައި ސިފަ ވެގެން ދިޔައެވެ.\n“އަނެއްކާ އޭނަގެ ފަރާތުން އައިރްއަށް ކަމެއްވީތަ” އަހަރެންނަށް ކުއްލިއަކަށް އެނދުމަތީގައި އިށީދެވުނެވެ. “ނޫނޭ.. އެކަމަކު ތި އެކުވެރިޔާ ރޭގައި އަހަރެންގެ ގެއަށް އިހްތިރާމްގެ ޒިޔާރަތެއް ކޮށްލި.. އެކަމަކު އާސީންގެ ދޮންބެ ދީފައިވާ އޮތް ހަދިޔާގެ ސަބަބުން.. އޭނައަށް އަހަރެންނާއި ކައިރިއެއް ނުވެވުނު..” އައިރް ބުނެލިއެވެ. “ކިހިނެއް ހެދީ.. ކީކޯ އޭނަ ބުނީ.. އޭނަ އެއްވެސް އެއްޗެއް ބުނިތަ” އަހަރެން ހާސްވިއެވެ. “އާސީން ހާދަ ހާސްތިވަނީ.. އޭނައަށް އަހަރެންނަށް އެއްވެސް ކަމެއް ނުކުރެވުނު.. އާ.. ވަރަށް ފޮނިވެފަ އެކި ވާހަކަ ދެއްކި.. ބުނި އާސީން އެއީ ތިމަންނަގެ ހައްގެކޯ.. އޭނަ ގައިގައި އަތްވެސް ނުލައްޗޯ.. ބްލާ ބްލާ.. ބްލާ.. ބައިވަރު އެއްޗެހި ކީ” އައިރް ބުނެލިއެވެ. “ޕްލީޒް.. އައިރް.. ވަރަށް ވިސްނައިގެން އުޅޭތި.. ނަމަ ނަމަ ތި ތަވީދު ގައިން ނުނަގާތީ.. ޕްލީޒް..” އަހަރެން އެދުނީމެވެ. އަހަރެން ހާސްވިއެވެ. އޭނަގެ ބާރު އަހަރެންނަށް ވަނީ ފެނިފައެވެ. އޭނަ ކޮންމެ ފަދަ ގޮތެއްވެސް ހަދާފާނެއެވެ. އަދި އަމުދުން އައިރް މިހާރު ވަނީ އަހަރެންގެ ދިރިއުޅުމުގެ މުހިއްމު ހިއްސާއަކަށް ވެފައެވެ. އެހެންކަމުން އޭނައަށް އެކަމެއް ޓޮލަރޭޓްއެއް ނުކުރެވޭނެއެވެ. އައިރް އަހަރެންނަށް ވިސްނައިދިނެވެ. ބަންޝީލްއަށް އައިރްއާއި ކައިރިނުވެވޭނެ ކަމާއި އަހަރުމެންގެ ދެމީހުންގެ ދޭތެރެއަށް ނުވަދެވޭނެކަން އެކި ފަހަރުމަތިން ބުނެދިނެވެ. އައިރް ފޯނު ބޭއްވީ އަހަރެންގެ ހިތްހަމަޖައްސައިދީފައެވެ. ހިތްވަރުދީފައެވެ. އަހަރެން އެންމެ އުފާވީ މާދަންރޭ އައިރް އަންނާނެ ވާހަކަ ބުނުމުންނެވެ.\nފޯނު ބޭއްވުމަށްފަހު އަހަރެން ހަމަޖެހިލީމެވެ. ކިތައްމެ ހިތްހަމަޖެހުނު ކަމުގައިވިޔަސް އަހަރެންގެ ހިތުގައި ދޮންބެއާއި ކުރަން ހުރި ސުވާލުތައް ހަނދާން ހުއްޓެވެ. ދޮންބެ ފެނޭތޯ އަހަރެން ނިކުތީމެވެ. ދޮންބެ ނިދާ ކޮޓަރީގައި ޓަކި ޖަހާލީމެވެ. ދޮންބެ ހުޅުވަން ބުނުމުން އަހަރެން ވަނީމެވެ. “އާސީން.. ދޮންބެ ހީކުރީ ނިދީކަމަށް” ދޮންބެ އަހަރެން ފެނުމާއި އެކު ބުނެލިއެވެ. “އަހަރެންގެ ސުވާލު ތަކަށް އަދިވެސް ޖަވާބެއް ނުދެވޭ.. އެހެންވެ އޭގެ ޖަވާބު ހޯދަން މިއައީ..” އަހަރެން ބުނެލީމެވެ. ދޮންބެ އެވަގުތު ހާސްވެފައި ބަލާލިއެވެ. އެކޮޓަރީގައި ނިދާފައި ކޮއްކޮވެސް އޮތެވެ. ދޮންބެ އަހަރެންގެ އަތުގައި ހިފައިގެން ސިޓިންރޫމްއަށް ނިކުތެވެ. އޭރު އެތަނުގައި މަންމައާއި ބައްޕަވެސް ތިއްބެވެ. “ކޮންކަމެއްތަ އަހަރެންނަށް ތި ފޮރުވަނީ.. އަހަރެންނަށް އެނގޭ އެންމެން އަހަރެންނަށް ކަމެއް ފޮރުވާކަން.. ބައްޕާ.. ބައްޕަ އަބަދުވެސް އަހަރެންނަށް ހުރިހާ ކަމެއްގައި އިތުބާރު ކުރަމެއްނުން.. ދެން ކީއްވެ މިފަހަރު.. ނުބުނަން ތިއުޅެނީ.. އަހަރެންނަށް އެނގޭ ވަރަށް ބޮޑު ކަމެއް ފޮރުވާކަން އެބަ” ދޮންބެ ދިޔަ ގޮތަށް މަޑުކޮށްލީ މަންމައާއި ބައްޕަ ކައިރީގައެވެ. އެހެންކަމުން އަހަރެން ވާހަކަ ދެއްކީމެވެ. ދޮންބެ ބައްޕަގެ މޫނަށް ބަލާލިއެވެ. ބައްޕަ ބޯ ޖަހާލިތަން ފެނިގެން ދިޔައެވެ. އަހަރެން ދޮންބެގެ މޫނަށް ބަލާލީމެވެ.\n“ކޮއްކޮ.. މުހައްމަދުފުޅުބެ ބުނަނީ.. އޭތީގެ ބާރު ކޮއްކޮއަށް ވަރަށް ބޮޑަށް ފޯރައޯ.. އެގެއަށް ވަންނަން ކޮއްކޮއަށް އުދަގޫވުމާއި އެގެއަށް ވަނުމުން ކޮއްކޮގެ ބޮލުގައި ރިއްސުމަކީ ހުސްވެސް އޭތީގެ ކަންތަކޯ.. އޭނަ ބޭނުންވަނީ ކޮއްކޮ އޭނަގެ ކައިރިއަށް ގެންދަން.. އަތް ނުލެވުނަސް އޭތި ދަނީ ކޮއްކޮގެ ސިކުނޑިއަށް ބާރު ފޯރުވަމުން” ދޮންބެ ކިޔައިދިނެވެ. އެއީ އަހަރެންނަށް ނޭނގޭ ކަންތައްތަކެއް ނޫނެކެވެ. ބަންޝީލް އަހަރެންނަށް ބާރުފޯރުވާކަން ވަނީ ގާތްގަނޑަކަށް ޔަގީން ކުރެވިފައެވެ. މި ދެދުވަހުގައި އަހަރެން ބުނަން ބޭނުންނުވާ ކިތައްމެ އެއްޗެއް އަހަރެންނަށް ބުނެވި ކުރަންބޭނުން ނުވާ ކިތައްމެ ކަމެއްވަނީ ކުރެވިފައެވެ. ބޭނުން ނުވާވަރަށް މީހުންނަށް ވަނީ ރުޅިގަނޑު ދެއްކިފައެވެ. އެއީ އަހަރެންގެ ބާރުން ބޭރުގައި ހިގާފައިވާ ކަންތައްތަކެވެ. ކިތައްމެ މަސައްކަތް ކުރި ނަމަވެސް ބައެއް ފަހަރު އަހަރެންގެ ސިކުނޑި އަހަރެންގެ ބާރުދަށުގައި ބަހައްޓަންވަނީ އުދަގޫ ކަމަކަށް ވެފައެވެ. އެހެންކަމުން އެބުނި ކަންތައް ފޮރުވަން އުޅުމުގެ ބޭނުމެއް އަހަރެންނަކަށް ނަގައެއް ނުގަނެވުނެވެ. “ތި ނޫން އެހެންކަމެއްވެސް ދޮންބެމެން އެބަ ސިއްރު ކުރޭ” އަހަރެން ބުނީމެވެ.\n“ކޮއްކޯ.. މުހައްމަދުފުޅުބެ ރޭގައި ބެލި ބެލުމުން އެނގިފައިވަނީ.. ނާސިރު ވަނީ ކޮއްކޮ ބަންޝީލްއަށް ހިބައިން ދީފައި..” ދޮންބެ ބުނެލިއެވެ. އަހަރެން ހައިރާންކަމާއި އެކު ދޮންބެއާއި ދިމާލަށް ބަލާލީމެވެ.\nkihineh tha hurihaa kudin .. mi baives hurihaa kudin nah kamudhaane kamah heekuran 🙂 hurihaa kudinge comment thakah maruhabaa 🙂\nstory v rythi…. its jst that i dnt really like horror stories…cox i hv to be out in night al alone…n i feel scared…. bt ur story is jst amazing…\nniz dear.. fantasy ves v biruganey aslu niruveri vaahaka kiyan.. bt i am trying to writeabiruveri story dhoo 😛 thnks dear mi story kiyaalaa thee igey. i really appreciate 🙂\nHai fantasy..kudhin kolhu hama rangalhey…kihineh tha..heheh..story was awesome…. Nd whn nxt prt…gd luck…tc?\nfantasy ves v ragalhu iraadha kureviyya 🙂 thnks bodu koh dear 🙂\nHey fantasy,……haadha haa ey rythy..hehe rangalhey hama hurihaa kudhin vx dhwwww…fantasy kihineh tha..heheh…story up veythw balabalaa huhtta up mi vy..?….so whn nxt prt…..waiting…. Tc…\nthnks princess dear 🙂 fantasy ves v ragalhu.. thnks inthizaarugai huryma igey dear 🙂\nGud hurihaa kudhinvx..hw about u…dear story vvv reethi v kiyaa hithun indha nimuny…i love this story…fantasyge story v thafaathu vvv teethi…keep it up..\nthnks niz dear 🙂 me doing great hama 🙂 v ufaa vejje niz ge lobi coment eh libunyma 🙂\nthnks riff 🙂\ni guess thrz smthn fishy gng on wit airu..hama heevanee supernatural kameii airu ah libugenvaahen..dn neynge vaane gothei…\nheheh… thks ken dear bodu koh 🙂 for the lovely comment 🙂\nAir ah kommeves baareh libifa dhw hury, :/ alhey hiba in dhiny ey means?? Maybe Naasir, eyna ge daughter ge badhalah Aaseen beynun kurany dhw. Or Bansheel ah Aaseen kamudhiyaeema Bansheelah help vaan vegen dhweulheny 😮 😮 full of mysteries ? i love this story Fantasy! ✨\nheheh thnks faxoo dear 🙂 fantasy v happy vey thihaa lobi comment koh laathee igey 🙂\nFantasy is the best..Thanks?\nthnks tulip dear 🙂\nStry v nyc nge….amudhun biruveri stry eh v ma maa rrethi….\nthnks nicky dear 🙂\nWoa!woa!woa!….its interesting! Keep it up 😉 ?\nthnks aathi dear bodu koh 🙂\nKeevve tha? naasir aaseen ge kanthakaa beheni\nkeekey bunaany dear.. fantasy ah ves adhi miulheny keeve kan neygi gen 😛 😉\nwoa,…. superness to the max… alhe haafha suspense ekey dhw.. fantasy ham v mmolhu.. i cant wait for the next part… and naasir ah kihineh aaseen hibain banseel ah dheveny? aaseen aky eyna dari eh nooneh nun… and aaseen aa air aa gulhuvaaleema v rrethi.. keep it up..\nthnks maashu dear 🙂 v happy vejje thihaa lobi comment eh kohleema 🙂\nMibai kiyaafa hama hithah eri, “dnt let ur hot head dominate ur good heart” eyy mihen. Story superb hama. Can hardly wait.\ndhoo aleena 🙂 aslu ves 🙂 thnks bodu koh dear 🙂\nFantasyyyy koba anebbai?? :O on the way dhwwww 😀 😀 😀 😀\nheheh.. vaahaka up koh fin igey dear 🙂\nFeatured ހިތާމަ އުފެއްދުންތެރި ލިޔުން އެހެނިހެން މަޖާ ލޯބި2weeks ago\nހިތް އެކީ ދެވިއްޖޭ…52\nފޮހެވޭނޭ ބާއޭ… 7\nFeatured ބިރުވެރި އެހެނިހެން March 11, 2019


Kithanme varakah badhunaamu kuriyas, haggu hoadhaanan: Ibra – adduLIVE\nކިތަންމެ ވަރަކަށް ބަދުނާމު ކުރިޔަސް، ހައްޤު ހޯދާނަން: އިބުރާ\nMay 03, 2021, 14:30 އަބްދުﷲ ޔާމީން\nކިތަންމެ ވަރަކަށް ބަދުނާމު ކުރިޔަސް ހައްޤު ހޯދާނެ ކަމަށް އެމްޑީޕީގެ ފުރަތަމަ ރައީސް އަދި މަންދު ކޮލެޖުގެ ޗެއާމަން އިބްރާހިމް އިސްމާއިލް (އިބްރާ) ވިދާޅުވެއްޖެއެވެ.\nއިބްރާ މިފަދައިން ވިދާޅުވެ ޓްވީޓް ކުރައްވާފައިމިވަނީ ރައީސް އޮފީހުން ރޭ ބޭއްވި ނޫސްވެރިންގެ ބައްދަލުވުމުގައި ދެއްކި ވާހަކަތަކަށް ރައްދީ މަޖިލީހުގެ ޖުޑިޝަރީ ކޮމިޓީން މިއަދު ބޭއްވި ނޫސްވެރިންގެ ބައްދަލުވުމުގައި ދެއްކި ވާހަކަތަކަކާއި ގުޅިގެންކަމަށް ބެލެވެއެވެ.\nއެގޮތުން އިބުރާ ވިދާޅުވެފައިވަނީ އޭނާ ބަދުނާމުކުރަން އިންތި މަގާމުގެ ބޭނުން ކިތަންމެ ވަރަކަށް ކުރިނަމަވެސް ހައްގު ހޯދާނެ ކަމަށެވެ. އަދި މިއަދު އިންތި ދެއްކި ވާހަކަތަކަކީ ސާބިތުނުހިފޭ ގާނޫނާއި ހިލާފު ވާހަކަތަކެއްކަމަށް އިބްރާ ވިދާޅުވިއެވެ.\nއިބްރާ ވިދާޅުވީ ހައްޤު ހޯދުމުގައި އޭނާ ވަރަށް ފަރިތަވާނެ ކަމަށާއި، ބިރަކީ ދަންނަ އެއްޗެއް ނޫންކަމަށެވެ. އަދި "ހަޔާތްކުޑަ ވާންވެއްޖެ ނަމަ" އެކަންވެސް ކުރާނެކަމަަށް އިބްރާގެ ޓްވީޓްގައިވެއެވެ.\nމިއަދު ބޭއްވި ނޫސްވެރިންގެ ބައްދަލުވުމުގައި ޖުޑިޝަރީ ކޮމިޓީގެ މުގައްރިރު އިމްތިޔާޒް ފަހުމީ ވިދާޅުވީ، ރައީސްގެ ލީގަލް ކައުންސިލް އަހުމަދު އަބްދުﷲ އަފީފްގެ ވާހަކަފުޅުތަކުން ދޭހަވަނީ މަންދު ކޮލެޖްގެ ވެރިޔާ އިބްރާ ކުރެއްވި ޓްވީޓްތައް ތަފްސީލު ކޮށްދިންތަން ކަމަށެވެ. މީގެ އިތުރުން އިންތި ވިދާޅުވީ އިބްރާ ސޯޝަލް މީޑިއާގައި މަންދު ކޮލެޖަށް ބަދަލުދިނުމާއި ގުޅޭގޮތުން ސަރުކާރުން ބަސްބުނުމަށް އަދި ކަންކަން ސާފު ކޮށްދިނުމަށް ބުނެ ޓްވީޓް ކުރާ މަންޒަރު ފެންނަކަމަށެވެ. އެއާ ވިދިގެން ރައީސްގެ ލީގަލް ކައުންސިލް އަހުމަދު ނޫސްވެރިންނާއި ބައްދަލުކޮށް ވާހަކަ ދައްކާ މަޖިލީހުގެ ބޮލުގައި އިލްޒާމު އެޅުވީ މަންޒަރު ފެނުނު ކަމަށް ވިދާޅުވިއެވެ.


Innamaadhoo Gai Eid Faahaga Kuranee Varah Foari Gadhakoh! - Vaguthu\nކޮވިޑް-19: އަދަދުތައް އެއްވަރެއްގައި! - 12 ގަޑިއިރު ކުރިން\nއިންނަމާދޫގައި އީދު ފާހަގަ ކުރަނީ ވަރަށް ފޯރިގަދަކޮށް!\nއަލްހާ އީދު އިންނަމާދޫގައި ވަރަށް ފޯރިގަދަކޮށް - ވަގުތު އިމޭޖްސް: ހުސައިން އަރުބާން ފައްވާޒް\nކޮވިޑް-19 ގެ ބަލިމަޑުކަމާ ގުޅިގެން މިދިޔަ އަހަރާއި މިއަހަރުގެ ދެ އީދުވެސް ގިނަ ރަށްތަކުގައި ފާހަގަކޮށްފައެއް ނުވެއެވެ. ސަގާފީ އާދަކާދަތަކާއި، ކުޅިވަރުތައް ކުޅުމެއް ނެތެވެ. އީދެއް އައިސްގެން އުޅޭހެންވެސް ގިނަ ރަށްރަށަށް ހީނުވެއެވެ.\nނަމަވެސް ރ. އިންނަމާދޫއިން ފެނިގެން ދިޔައީ ތަފާތު މަންޒަރެކެވެ.\nމުޅި ރަށުގެ ރައްޔިތުން އީދު އުފާ ފާޅުކުރުމުގައި އުޅުނުއެވެ. އީދު ކުޅިވަރުތަކުގައި މުޅި ރަށު ރައްޔިތުން ޝާމިލުވިއެވެ. ފާހަގަވީ މިި ކުޅިވަރުތައް ކުޅުމުގައި ދެ ޖިންސުގެ ހަމަހަމަކަމަށް ދީފައިވާ އަހައްމިއްޔަތު ކަމެވެ.\nކޯޑި ކެނޑިމުގެ ހަރަކާތްތަކާ އެކު ކުރިއަށް ދިޔަ އީދު ފޯރީގައި އިއްޔެ އޮތީ ފިރިހެންވެރިންގެ ކޯޑިއަށް ބިލަތް އެޅުމެވެ. ފިރިހެން ވެރިންގެ ކޯޑިއަށް ބިލަތް އެޅީ އަންހެންނުންނެވެ.\nމި ހަރަކާތުގައި އެރަށު ހުރިހާ އަންހެން ކަނބަލުންހެން ބައިވެރިވިއެވެ. ބޮޑުބެރާއެކު ލަވަ ކިޔަމުން މުޅިރަށުތެރޭގައި ހިނގިއެވެ. މި ހިނގުމުގެ ތެރެއިން ހުރިހާ ފިރިގެންވެރިންނަށާއި، ކުޑަކުދިންނަށް ދަޅާއި ޗޮކްލެޓް ބެހިއެވެ.\n1142 ވަނަ އަހަރުގެ އަލްހާ އީދު އިންނަމާދޫގައި ވަރަށް ފޯރިގަދަކޮށް، ހުރިހާ އަންހެންވެރިހެން ބައިވެރިވި - ވަގުތު އިމޭޖްސް: ހުސައިން އަރުބާން ފައްވާޒް\nއެ ހަރަކާތަށްފަހު މެންދުރު އެރަށު އަންހެންވެރިން ވަނީ ފިރިހެންވެރިން ކޯޑި ވިޔާތަނަށް މަލާފަތް ގެންގޮސްފައެވެ.\nރޭ ރަށުތެރޭ ފިރިހެން ވެރިން ކޯޑި ދުއްވާފައިވާއިރު މި ހަރަކާތްތައް އަންހެންވެރިންވެސް ކުރިއަށް ގެންދާނެއެވެ. އަދި ކޯޑި ކަނޑާނީ އެ ހަރަކާތްތަކަށް ފަހު މުޅި ރަށުގައި އީދު ފޯރިހިފުމުން ކަމަށްވެއެވެ.\nމި ހަރަކާތްތަކާއި ގުޅިގެން "ވަގުތު" އާއި ވާހަަކަދެއްކި އެރަށު އަންހެނެއް ބުނީ އިންނަމާދޫއަކީ ވަރަށް ފޯރީގައި އީދު ފާހަގަކުރާ ރަށެއް ކަމަށެވެ. އަދި ކޯޑި ކެނޑުމުގެ އިތުރުން ދެލި މާލި ނެރުމާއި، ކުލައާއި ފެން ޖެހުމުގެ އިތުރުންވެސް ގިނަ ކުޅިވަރުތައް އޮންނަ ރަށެއް ކަމަށް އޭނާ ބުންޏެވެ.\n"ދެ އަހަރަށްފަހު އިންނަމާދޫގައި އަނެއްކާވެސް އީދު ފޯރި މި ހިފީ. ދެ އަހަރެއްވެއްޖެ އީދު ހަރަކާތްތައް މަޑު ޖެހިފައި އޮންނަތާ ކޮވިޑާ ގުޅިގެން. ރަށު ހުރިހާ އެންމެންވެސް ކުޅިވަރުތަކުގައި ބައިވެރިވާނެ. އަނެއްކާ އަންހެންވެރިންނަށް ފިރިހެންވެރިން ދޫކުރާ ގޮތެއް ނޯންނާނެ" އަންހެނުންގެ ހަރަކާތްތުގައި އިސްކޮށް އުޅުނު މީހެއް ބުނިއެވެ.\nއެ ރަށު ހަރަކާތްތައް ކުރިއަށް ގެންދަނީ ކައުންސިިލްގެ އެއްބާރުލުމާއި އެހީތެރިކަމާއި އެކު ކަމަށްވެއެވެ.\nއިންނަމާދޫ ފާހަގަކޮށްލެވިގެން ދިޔައީ ވަރަށް އެއްބައިވަންތަ އަދި އެކުވެރި ހިތްހެޔޮ މިޖާޒެއްގެ ބަޔަކު ދިރިއުޅެމުން އަންނަ ރަށެއްގެ ގޮތުގައެވެ.


TAXI driverunnah saukaarun ehee vaane: Nahula | Mihaaru\nމާލޭގެ މަގެއްގެ މަތިން ޓެކްސީއެއް ދަތުރުކުރަނީ. ޓްރާންސްޕޯޓް މިިނިސްޓަރު އައިޝަތު ނަހުލާ ވިދާޅުވީ ޓެކްސީ ޑްރައިވަރުންނަށް ސަރުކާރުން އެހީވާނެ ކަަމަށް.\n04 ޖޫން 2020 - 09:48\nރައްޔިތުންގެ މަޖިލީހުގެ ގައުމީ ތަރައްގީ އާއި ތަރިކައިގެ ކޮމިޓީން ބޭއްވި ވާޗުއަލް ބައްދަލުވުމުގައި މެމްބަރުން ކުރެއްވި ސުވާލުތަކަށް ޖަވާބު ދެެއްވަމުން ނަހުލާ ވިދާޅުވީ، ޓެކްސީ ޑްރައިވަރުންނަށް ބޭނުންވާ އެހީތެރިކަން ދިނުމަށް ޓްރާންސްޕޯޓް މިނިސްޓްރީން ސަރުކާރާ ވާހަކަ ދައްކަމުން އަންނަ ކަމަށެވެ.\nމިނިސްޓަރު ވިދާޅުވި ގޮތުގައި، ރައީސް އިބްރާހިމް މުހައްމަދު ސޯލިހު ވެސް ގެންދަވަނީ ޓެކްސީ ޑްރައިވަރުންގެ ކަންތައްތައް ބައްލަވަމުންނެވެ.\n"ކުރިއަށް އޮތް ތާނގައި ވެސް އަދި މިހާރު ވެސް އަޅުގަނޑުމެން ވާހަކަ ދައްކައިގެން ސަރުކާރުގެ ފަރާތުން ވެވެން އޮތް ހުރިހާ އެހީތެރިކަމެއް އެ ބޭފުޅުންނަށް ވާނެކަން އަދި އެ ބޭފުޅުން އިތުރު ކަމަކަށް ބޭނުންފުޅު ވިޔަސް އަޅުގަނޑުމެންނަށް ގުޅައި، އެ ކަމަކީ ކޮބައިތޯ އަޅުގަނޑުމެންނާ ހިއްސާ ކޮށް، އެއީ އަޅުގަނޑުމެންނަށް އެހީތެރި ވެވޭނެ ދާއިރާގެ ތެރޭގައި އޮތް ކަމެއް ކަމަށް ވާ ނަމަ އަޅުގަނޑުމެން އެ މަސައްކަތް ކުރިއަށް ގެންދާނެ،" ނަހުލާ ވިދާޅުވި އެވެ.\nMasakkai nukuraa kamah heevanee photo nunagaathee kamah vedhaane: Nahula\nކޮވިޑް-19 ފެތުރޭތީ މާލެ ސަރަހައްދު ލޮކްޑައުންްކުރުމުން ޓެކްސީ ޑްރައިވަރުންގެ މަސައްކަތް ވަރަށް ބޮޑަށް ހުއްޓި، ލިބޭ އާމްދަނީ ވަނީ ވަރަށް ބޮޑަށް މަދުވެފަ އެވެ. އެކަމުގައި ޓްރާންސްޕޯޓް މިނިސްޓްރީން މިހައިތަނަށް ކޮށްފައި ވަނީ ކޮން މަސައްކަތްތަަކެއްތޯ ތުލުސްދޫ ދާއިރާގެ އަމިއްލަ މެމްބަރު އިބްރާހީމް ނަސީމް ސުވާލު ކުރެއްވި އެވެ. ޖަވާބުގައި މިނިސްޓަރު ނަހުލާ ވިދާޅުވީ، ލޮކްޑައުންއަށް ލުއި ދިންއިރު، ފުރަަތަަމަ ހުއްދަ ދޭން ސަރުކާރުން ނިންމީ ކޮންމެ ސެންޓަރަކުން ހަ ޓެކްސީއަކަށް ކަމަށާއި އެ އަދަދު 10 އަކަށް އިތުރު ކުރީ ޓްރާންސްޕޯޓް މިނިސްޓްރީން ވާހަކަ ދައްކައިގެން ކަމަށެވެ.\nޓެކްސީ ޑްރައިވަރުންނަށް އެހީތެރިވާން ކޮށްފައިވާ މަސައްްކަތްތަކުގެ ތަފްސީލް ދެއްވަން ނަހުލާ ހަވާލު ކުރެއްވީ މިނިސްޓްރީގެ ފަރާތުން ބައްދަލުވުމުގައި ބައިވެރިވެވަޑައިގެންނެވި އެހެން ބޭފުޅުންނާ އެވެ.\nރޭގެ ބައްދަލުވުމުގައި ޓްރާންސްޕޯޓް މިނިސްޓްރީގެ ފަރާތުން ބައިވެރިވެރިވެވަޑައިގަތީ ނަހުލާގެ އިތުރުން ސްޓޭޓް މިނިސްޓަރު އަހުމަދު ޒުހައިރު، ޑެޕިިއުޓީ މިނިސްޓަރު ޝިމާޒް އަލީ، ޓްރާންސްޕޯޓް އޮތޯރިޓީގެ ޗީފް އެގްޒެކެޓިވް މަހުދީ އިމާދު، ޑިރެކްޓަ ޖެނެރަލް، ރީޖަނަލް އެއާޕޯޓްސް ސާމީ އަގީލް އަދި ޑެޕިއުޓީ ޑިރެކްޓަ ޖެނެރަލް އަލީ ޒުބައިރެވެ.\nސްޓޭޓް މިނިސްޓަރު ޒުހައިރު ވިދާޅުވީ ކޮވިޑް-19 އާ ހެދި ހާލުގައި ޖެހުނު ފަރާތްތަކަށް ސަރުކާރުން ތައާރަފްކުރި ރިލީފް ޕެކޭޖްތަކުގެ ތެރެއިން ޑްރައިވަރުންނަށް އެހީތެެރިކަމެއް ހޯދައިދޭން އިކޮނޮމިކް މިނިސްޓްރީއާ ވެސް ވާހަަކަ ދައްކާފައިވާނެ ކަމަށެވެ.\nދަތުރުފަތުރު ޓެކްސީ ހިދުމަތް އާއިޝަތު ނަހުލާ (އާއިޝާ)، ޓްރާންސްޕޯޓް މިނިސްޓަރު ޓްރާންސްޕޯޓް މިނިސްޓްރީ ޓްރާންސްޕޯޓް މިނިސްޓަރު ރައްޔިތުންގެ މަޖިލިސް ޓެކްސީ ޑްރައިވަރުން\nކޮން އެހީއެއްބާވީ ވީ އެހީއެއް މިހާތަނަކަށް ނޯންނާނެ މީ ފޮނިކަނޑާ ސަރުކާރު\nކޮބާތަ ނަހުލާ ގެނައި މިނީ ބަސްތައް.\nޓެކްސީ ޑްރައިވަރުންނަށް މިހާތަނަށް ދިން އެހީއެއްނީންނާނެ ލޮކްޑައުންނާއެކު ބައިެުފިޔާއެއްވެސް ޓެކްސީ ޑްރައިވަރަކަށް ގައިމުވެސް ނުލިބޭ އެކަމަކު މިނިސްޓަރުވެސް3މަސްވީއިރުވެސް ފޮނިކެނޑުމުގަ\nޢާންމު ޙާލަތުގަ ވެސް ދުއްވާ ޓެކްސީ އަށް ވުރެ ގިނަވާން ޕާކިން ގަ ހުންނަ ޓެކްސީ. ޚިދުމަތް ދޭކަށް ވަކި ގަޑިއެއްނެތް. އެންމެ ދަތުރު ގިނަވާގަޑީގަ، ނޫނީ ވަޒީފާގަ އުލޭފަ ހުސްވަގުތު ކޮށްލާ ފައިދާ ބޮޑު މަސައްކަތެއް. ވަކި ޚިދުމަތެއްނޫން ތިޔައީކީ. ބަޔަކު މިރާއްޖޭގަ ރައްޔިތުންނަށް ކުރާ ފުރައްސަރައެއްގެ ވައްތަރެއް ތީވެސް.\nޓެކްސީ ބާއްވާފަ ރަށަށް ދަނީ. ފަނަރަ ވިހި ދުވަހު ރަށުގަ އުޅޭފަ އައިސް އަނެއްކާ ޓެކްސީ ޑުރައިވަރު ވެފަ. އެ ހުރިހާދުވަހެއް ޚިދުމަތެއްނުލިބޭ. ޜަށުވާ ހުރިހާދުވަހަކުވެސް ސެންޓަރުގެ ފޮތުގަ އޮވޭ އޭނާ ޚިދުމަތް ދޭކަމަށް. މިވަނީ ކިހިނެއް. ކާރެއް ނުދުއްވާ، ޚިދުމަތްދެވޭ. ލިޔެ ކިޔުމުން ޚިދުމަތް ދިން ކަމަށް އެބަފެނޭ.\nސަރުކާރުން ޕަބްލިކް ޓްރާންސްޕޯޓުގަ ވަރުގަދަ ކުރަންވީ. ޓެކްސީގެ މައްސަލައަށް ލުއި ލިބޭނީ އޭރުން. އެއްވެސް ޤައުމެއް ދައްކަބަލަ ޕަބްލިކް ޓްރާންސްޕޯޓެއް ނެތް ޤައުމެއް ދިވެހިރާއްޖެނޫނީ. މާލޭގެ ބޮޑެތި މަގުތަކުގަ ބަސް ދުއްވޭނެ. ހުރިހާ ކުދި މަގުތަކަށް ނުވަނަކަސް އޯކޭ. ރައްޔިތު މީހާ އަތުގަ އޮންނާނެ ދެވަނަ އޮޕްޝަން އޭރުން. ޓެކްސީ ދުއްވާ މީހުނަށް ވަރަށް ރަނގަޅަށް އެގޭ ރައްޔިތުން އަތުގަ މިނޫން ގޮތެއް ނެތްކަން. ތިމާމެން ބޭނުންގޮތެއް ހެދިދާނެކަން މިދާއިރާއަށް.\n65 އަހަރުވީމަ ސަރުކާރުން އެލަވަންސް. ދެން މިގަންނަނީ ޓެކްސީއެއްނޫނީ ކުޑަ ޕިކަޕެއް. ދުއްވަނީ ފޫހިފިލުވަން ދުވާލަކު ދެގަޑި ތިންގަޑިއިރު. ގޭއަށް މަހެއްގަނެލާ، ސައިބޯލާ ވަރު ކޮށްލަން. ދެން ޚިދްމަތް ހޯދަން ތިބޭ ރައްޔިތުން ޖެހެނީ މަގުމަތީ އާދޭސް ކުރަމުން ދުވަން.\nޓެކްސީ ޑުރައިވަރުން ނަކީ މާލޭގަ އެންމެ ލާރިލިބޭ ވަޒީފާ. ހެނދުނު ކާރަށް އަރާމީހާ މެންދުރުނުވަނީސް =/1000 ރުފިޔާ ހަމަވާ ވާހަކަ ކިތަންމެ ޑުރައިވަރުންނެއް ބުނޭ. އެއަކީ ޢާންމު ޚިދުމަތެއްގެ ގޮތުގަ ކުރާކަމެއްނޫން. މެންދުރުފަސްވާއިރު ޓެކްސީއެއް ނުލިބޭ. އެންމެން ޖީބުތަށް ފުރާލައިގެން ގެއަށް ވަންނަނީ. ރައްޔިތުން ޖެހެނީ މަގުމަތީ ތިބެގެން އަތްހޫރައިގެން އާދޭސް ކުރަމުން ދުވަން.\nފޮނިކެނޑުމުގެ ބަދަލުގައި ކަންކަން ކޮށްބަލަ! ޓެކްސީވެރިންނަށް ކޮށްދެވޭނެ އެހީއަކީ އެޓެކްސީތައް އާކުރުމަށް ލުއިލޯނު ދީ ޓެކްސީތައް ހައިބްރިޑް ކާރުތަަކަށް ބަދަލުކުރުން. އެއިރުން މަރާމާތުކުރަންށާއި ޕެޓްރޯލަށް ހިނގާ ޚަރަދު ކުޑަވެ ކޮންމެ މަހަކު ދެތިންހާސް ރުފިޔާ އިތުރަށް ސޭވްކުރެވޭނެ. ކަމަނާއަށް އެނގިލައްވާތޯ ނުވަދިހައިގެ އަހަރުތަކުގައި ދުނިޔޭގެ އެންމެ ފެންވަރު ރަނގަޅު ޓެކްސީހުރީ ރާއްޖޭގައި ކަން. އެކަމަކު މިއަދު އެންމެ ކަޑަ ޓެކްސީތައް ހުރީ ރާއްޖޭގައި!\nތިޔަ ޓެކްސީތަށް ތިޔަގޮތަށް އަމިއްލަ ޖީބު ފުރަން ބައިތިއްބަންވީ. ޚިދުމަތެއް ނުދެވޭ. ޚިދުމަތް ދޭން ސަރުކާރުްން ވަކި ގަޑިތަކެއްގަ ބަސް ދުއްވަނވީ. މާލެ ވަށައިގެން، މަޖީދީމަގު އެއްކޮޅުން އަނެއް ކޮޅަށް. އޯކިޑުމަގު، ފަރީދީ މަގު، ބަސް ދުއްވަންވީ. ޚިދުމަތް އޭރުން ލިބޭނީ. ޕަބްލިކު ޓްރާންސްޕޯޓެއްނެތި ޓެކްސީ ހަމައެކަނި ދުއްވީމަ އެއީ ރައްޔިތުން ލައްވާ ސަލާން ޖައްސަންވެގެްނ ކުރުވާ ކަމެއް\nކީކޭ ބުނާނީ 10ޓެކްސީއަށް ހުއްދަދީފަ މިބުނަނީ ހުއްދައިތުރު ކުރި ވާހަކަ.އެއީ އަމިއްލަމީހަކު ޑެލިވަރީކުރަން ގެންގުޅޭ ވެހިކަލްގެ އަދަދު...ހާހަކަށްވުރެ ގިނަ ޓެކްސީއުޅޭ..2މަސްވީއިރު އަދިވެސް މިގޮވަނީ އެހީވާނެ އެހީވާނެ..ހާލުގައި ޖެހިގެން ޖެންޑަރގައި އެހީއަށް އެދުނު މީހުންތެރޭގައި ޓެކްސީކުރާމީހުން ގިނަ..


Beynumy Dembele madukuran, Mbappe ahvure eynaa maa molhu: Barca ge Raees - vNews.mv\nޗެމްޕިއަންސްލީގުގައި މިއަހަރުގެ ފެބްރުއަރީ މަހުގެ 16 ވަނަ ދުވަހު ޕީއެސްޖީ އާއި ބާސާ ބައްދަލުކުރި މެޗުގެ ތެރެއިން- ފޮޓޯ:- ގެޓީ އިމޭޖަސް\nބޭނުމީ ޑެމްބެލޭ މަޑުކުރަން، އެމްބާޕޭ އަށްވުރެ އޭނާ މާ މޮޅު: ބާސާގެ ރައީސް\nއައްފާން މުހައްމަދު 03 December 2021, 19:36\nދުނިޔޭގެ ފުޓުބޯޅައިގެ އެންމެ ފާހަގަކޮށްލެވޭ ޒުވާން ކުޅުންތެރިޔާ، ޕީއެސްޖީ އަދި ފްރާންސްގެ އިތުބާރު ފޯވާޑް ކިލިއަން އެމްބާޕޭ އަށްވުރެ، ބާސެލޯނާއަށް ކުޅެމުން އަންނަ ފްރާންސްގެ އޮސްމާނޭ ޑެމްބެލޭ މާ މޮޅު ކަމަށާއި، ބޭނުންވަނީ ބާސާ އާއިއެކު ޑެމްބެލޭ ހަދާފައިވާ އެއްބަސްވުން އައުކުރަންކަމަށް ބާސާގެ ރައީސް، ޔޮއާން ލަޕޯޓާ ބުނެފިއެވެ.\nސްޕެއިންގެ މީޑިއާއަކަށް ދިން އިންޓަވިއުއެއްގައި ޑެމްބެލޭގެ ކޮންޓްރެކްޓާއި ބެހޭގޮތުން ވާހަކަދައްކަމުން ލަޕޯޓާ ބުނީ، ކުލަބާއި ޑެމްބެލޭ އާއި ދެމެދު އޮތީ ވަރަށް ގާތް ގުޅުމެއް ކަމަށާއި، ޑެމްބެލޭ ބޭނުންވަނީ ކުލަބުގައި މަޑުކުރަން ކަމަށެވެ. އަދި ކުލަބުންވެސް ބޭނުންވަނީ ޑެމްބެލޭ ކުލަބާއެކު ހަދާފައިވާ އެއްބަސްވުން އައުކުރަން ކަމަށެވެ.\nމީގެއިތުރުން ލަޕޯޓާ ބުނީ މިވަގުތުގެ ހާލަތުން އެންމެ ރަނގަޅުވާނީ ޑެމްބެލޭ އަށް ހެޔޮއެދޭ އެޖެންޓަކާއިއެކު ބާސާއިން މަޝްވަރާތައް ކުރުން ކަމަށާއި، ޑެމްބެލޭ އަކީ މޮޅު ކުޅުންތެރިއެއް ކަމަށާއި، އޭނާއަކީ އެމްބާޕޭ އަށްވުރެވެސް މޮޅު ކުޅުންތެރިއެއްކަމަށް ލަޕޯޓާ ބުނެފައިވެއެވެ.\nލަޕޯޓާ މިހެން ބުނެފައިވާއިރު އަނިޔާގެ އެކިއެކި މައްސަލަތަކުގެ ސަބަބުން ޑެމްބެލޭ އަށް ގިނަ ސީޒަންތަކެއްގެ ގިނަ މެޗުތަކެއް ދަނީ ގެއްލެމުންނެވެ. މި ސީޒަނުގެ މިހާތަނަށްވެސް ޑެމްބެލޭ އަށް އަދި ބާސާގެ ޖާޒީގައި ކުޅެދެވިފައިވަނީ އެންމެ ތިން މެޗެވެ. މި ތިންމެޗުން އަދި ޑެމްބެލޭއަށް ލަނޑެއް ކާމިޔާބު ކުރެވިފައެއް ނުވެއެވެ.\nއަދި 2020/2021 ވަނަ އަހަރުގެ ސީޒަނުގައި ޑެމްބެލޭ ބާސާއަށް ކުޅެދީފައިވާ 44 މެޗުން 11 ލަނޑު ކާމިޔާބު ކޮށްދީފައިވާއިރު5އެސިސްޓް ކޮށްދީފައިވެއެވެ.\nއެއާ ހިލާފަށް އެމްބާޕޭ މި ސީޒަނުގެ މިހާތަނަށް ޕީއެސްޖީއަށް 20 މެޗު ކުޅެދީފައިވާއިރު9ލަނޑު ކާމިޔާބުކޮށްދީ 12 އެސިސްޓް ކޮށްދީފައިވެއެވެ.\nއަދި ފާއިތުވީ ސީޒަނުގައި ޕީއެސްޖީއަށް އެމްބާޕޭ ކުޅެދިން 47 މެޗުން 42 ލަނޑު ކާމިޔާބު ކޮށްދީ 11 އެސިސްޓް ކޮށްދީފައިވެއެވެ.\nފްރާންސްގެ ގައުމީ ޓީމުގައި މި ދެކުޅުންތެރިން ދައްކާފައިވާ ކުޅުމަށް ބަލާލާއިރު، 2016 ވަނަ އަހަރުން ފެށިގެން ފްރާންސްގެ ސީނިއަރ ސްކޮޑުގައި ހިމެނިގެން ކުޅެމުން އަންނަ ޑެމްބެލޭ ވަނީ މިހާތަށް އެގައުމުގެ ޖާޒީގައި 27 މެޗު ކުޅެދީ4ލަނޑު ޖަހާދީފައެވެ.\nއަދި 2017 ވަނަ އަހަރު ފްރާންސްގެ ސީނިއަރ ސްކޮޑުން ފުރުސަތު ލިބުނު އެމްބާޕޭ ވަނީ މިހާތަނަށް ގައުމީ ޓީމަށް ކުޅެދިން 53 މެޗުން 24 ލަނޑު ކާމިޔާބު ކޮށްދީފައެވެ.\nފުޓުބޯޅައިގައިި އެމްބާޕޭ ހޯދާފައިވާ އިންޑިވިޖުއަލް ކާމިޔާބީތަކަށް ބަލާލާއިރު އޭނާ ވަނީ 2017 ވަނަ އަހަރު ގޯލްޑަން ބޯއިގެ އެވޯޑާއި، 2018 ވަނަ އަހަރުގެ ވޯލްޑް ކަޕުގެ އެންމެ މޮޅު ޒުވާން ކުޅުންތެރިޔާގެ އެވޯޑުގެ އިތުރުން ވޯލްޑް ކަޕުގެ ޑްރީމް ޓީމުގައިވެސް ހިމެނި، 2018 ވަނަ އަހަރާއި 2019 ވަނަ އަހަރު ފްރާންސްގެ އެންމެ މޮޅު ކުޅުންތެރިޔާގެ އެވޯޑުގެ އިތުރުން ޔޫއެފާ ނޭޝަންސް ލީގް ފައިނަލްސް 2021 ގެ ގޯލްޑަން ބޫޓުވެސް ހާސިލްކޮށްފައެވެ.\nއެމްބާޕޭ އާއި ހިލާފަށް ޑެމްބެލޭ އަށް މިފަދަ އެވޯޑެއް ހާސިލްކުރެވިފައެއް ނުވެއެވެ.\nބާސެލޯނާ އެމްބާޕޭ ކުޅިވަރު


ދުނިޔޭގެ އެންމެ ބޮޑު ވޯޓާ ޕާކު، ހިތްގައިމު މަންޒިލެއް | Jazeera\tދުނިޔޭގެ އެންމެ ބޮޑު ވޯޓާ ޕާކު، ހިތްގައިމު މަންޒިލެއް - Jazeera\nދުނިޔޭގެ އެންމެ ބޮޑު ވޯޓާ ޕާކު، ހިތްގައިމު މަންޒިލެއް\nޒީޒީ December 6, 2018 146 views0\nދުނިޔޭގެ އެންމެ ބޮޑު ވޯޓާރ ޕާރކޭ ބުނުމުން އެތަނަކީ ޖަރުމަނުގައި ހުންނަ ތަނެއްކަން ކުޑަކޮށްވެސް ސިފަނުކުރެވޭނެއެވެ. އެހެންނަމަވެސް، ޖަރުމަނުގެ އަވަށެއް ކަމަށްވާ ބާރލިން ގެ ދެކުނުން 30 މޭލު ދުރުގައި މި ވޯޓާރ ޕާރކް ހަދާފައިވަނީ ފިނި މޫސުމުގައި ގަނޑުކޮށްފައި އޮތް ކުރީގެ އެއާރ ޝިޕެއްގެ ތެރޭގައެވެ. "ޓްރޮޕިކަލް އައިލެނޑްސް އެންޑް ރިސޯޓް" ނަމަކަށް ކިޔާ މި އިންޑޯރ ވޯޓާރ ޕާރކް ވެފައިވަނީ ގިނަބައެއް ޗުއްޓީ ހޭދަކޮއްލުމަށްދާ ހިތްގައިމު މަންޒިލަކަށްވެފައެވެ.\nރިސޯޓެއްގޮތަށް ފަރުމާކުރެވިފައިވާ މިޕާކުގެ ބޮޑުމިނުގައި ގާތްގަނޑަކަށް 69،6960 އަކަފޫޓު ހުރެއެވެ.42 ޕައުންޑަށް، ދުވަހުގެ ވަގުތު ހޭދަކޮށްލެވޭ އަދި ރޭކުރުމަށް ހޮޓެލް ރޫމެއް ބުކް ކުރާނަމަ 120 ޕައުންޑުގެ އަގެއް ހުންނަ މިޕާރކުގައި އެންމެ ގިނަވެގެން 6000 މީހުންނަށް އެއްފަހަރާ ތިބެވޭނެ ކަމަށްވެއެވެ. އަދި ރޭކުރުމަށް ހޮޓެލް ރޫމެއް ބުކް ކުރާނަމަ ޕާރކުގައި ކުޅިވަރު ކުޅެ، މަޖާ ކުރެވެނީ ހަމަ އެކަނި ކުޑަ ކުދިންނަކަށް އެކަންޏެއްނޫނެވެ. ހުރިހާ އުމުރުފުރާ އަކަށް ބޭނުން ކުރެވޭނޭ ގޮތަށް ފަރުމާކުރެވިފައިވާ މިޕާކުގައި އެތައް ބައިވަރު ވޯޓރ ސްލައިޑްތަކެއް ހުރެއެވެ. އެހެންކަމުން، ބެލެނެވެރިންވެސް ފޫހި ވެގެން އުޅޭކަށް ނުޖެހޭނެއެވެ.\nއާމުގޮތެއްގައި ހަދާފައި ހުންނަ ވޯޓަރ ޕާރކުތުން ފާހަގަވެގެން ދަނީ ހަމައެކަނި އާއިލާ އާއިއެކު މަޖާކޮށްލާ ސަކަރާތް ޖަހާލެވޭ ކަހަލަ ތަނެއްގެ ގޮތުގައެވެ. އެއާއިހިލާފަށް ދުނިޔޭގެ އެންމެ ބޮޑު ވޯޓާރ ޕާރކުގައި ބޮޑެތިމީހުންނަށް އެކަނި ވަގުތު ހޭދަކުރެވޭނެ ވަސީލަތްތަށްވެސް ލިބެން ހުރެއެވެ. އޭގެތެރޭގައި ސޯނާ އަދި "ބާލީ" ގައި ހުންނަ ފަދަ ބަލާލަން ފަސޭހަ ، ހިތަށްފަސޭހަ ސްވިމިންގް ޕޫލެއްވެސް ހިމެނެއެވެ. އަދި ސްވިމިންގް ޕޫލްގެ މަތީގައި ގެސްޓުންނަށް އިރުގެ ހޫނުކަން ފޯރާނެ ގޮތަށް ވަނީ ބިއްލޫރިން ހިޔާ ކުރެވިފައެވެ.\nމިޕާކުންދޭ އެހެން ހިދުމަތްތަކުގެތެރޭގައ ފުލް ސާރވިސް ސްޕާއެއްވެސް ހިމެނެއެވެ. އެންމެދުވަހެއް މިސްޕާގައި ހޭދަކޮށްލަން އަންނަ މީހުންނާ ހިލާފަށް މުޅި ޗުއްޓީ އެއްކޮށް ހޭދަކުރާ މީހުންވެސް މަދެއް ނޫނެވެ. ކުއްޔަށް ކޮޓަރިއެއް ހިފާ ރޭގަނޑު ރިސޯޓުގައި ހޭދަކުރަން ބޭނުންވާ މީހުންނަށް މިކަންވެސް ފަސޭހަކަމާއި އެކު ވެގެން ދެއެވެ.\nމިއީ ހަޔާތުގައި އެއްފަހަރު ނަމަވެސް ގޮސްލަން ވަރަށް ހިތްގައިމުތަނެކެވެ. ތަފާތު ތަޖުރިބާއެއް ކުރެވިގެންދާނެއެވެ.\nރޮނާލްޑޯ 22 މިލިއަން ޔޫރޯއިން ޖޫރިމަނާކޮށް2އަހަރު ދުވަހުގެ ސަސްޕެންޑެޑް ޖަލު ހުކުމެއްކޮށްފި\nރިލްވާން ފަދަ ނޫސްވެރިންނަށް ލިބުނު އަނިޔާއާއި ދެކޮޅަށް ސަރުކާރުން ބަދަލު ހިފާނަން :ރައީސް\nއަނބި ޤަބޫލު ކޮށްފިން!\nމިއުޒިޝަނެއް "ޖޭޒް" މިއުޒިކަށް ގެނައި އާދަޔާޚިލާފު ބަދަލު


Gadijehey dharivarun lavvaa faahaanaa saafu kuruvanee!\nއިންޑިއާގެ ހައިދަރްއާބާދުގެ ހައި ސްކޫލަކަށް ގަޑިޖެހިގެން ކިޔަވަންދާ ކުދިންނަށް ފާޚާނާ ސާފު ކުރަން ޖައްސާ މައްސަލައެއް ފެންމަތިވެއްޖެ އެވެ. "ސްވަޗް ބާރަތު" ނުވަތަ އިންޑިއާ ސާފު ކުރުމުގެ ނަމުގައި ކުދިން ލައްވާ މިކަން ކުރުވަނީ އަންގި އާއި މާސްކް ފަދަ ތަކެތި ވެސް ނުދީ އެވެ.\nނަން ނުޖަހާ ގޮތަށް އިންޑިއާގެ ނޫހަކާ ވާހަކަ ދައްކަމުން މި ތަނުން ކުއްޖަކު ބުނީ ފާޚާނާ ސާފުކުރަން ޖެހެނީ އަތުން ކަމަށެވެ. އަންގިއެއް އެއްޗެއް އެ ކުދިންނަކަށް ބޭނުން ކުރާކަށް ނުދެ އެވެ.\nގަޑިޖެހިގެން ދިއުމުން އަދަބެއްގެ ގޮތުން ފާޚާނާ ސާފު ކުރުވުމަކީ ބައެއް މީހުންނަށް މައްސަލައަކަށް ނުވިޔަސް އެ ކުދިން އަތުން އެ މަސައްކަތް ކުރަން ޖެހުމުން ގިނަ ބައެއްގެ ފާޑުކިޔުންތައް ސްކޫލް ހިންގާ ފަރާތަށް ވަނީ އަމާޒުވެފަ އެވެ.\nމި ކުދިން ފާޚާނާ ސާފުކުރާ ފޮޓޯތައް ސިއްރު ސިއްރުން ނަގައިގެން ބައެއް ކުދިން ވަނީ ކުޑަކުދިންގެ ހައްގުތަކަށް މަސައްކަތްކުރަ އެކްޓިވިސްޓުންގެ އެހީތެރިކަމަށް އެދިފަ އެވެ. އަދި ބައެއް އެކްޓިވިސްޓުން މިހާރުވަނީ ކުދިންނަށް އެހީވުމުގެ މަސައްކަތް ފަށާފަ އެވެ.\nކުޑަކުދިންގެ ހައްގުތަކަށް މަސައްކަތްކުރާ މީހަކު ބުނީ ކުދިން ލައްވާ މިކަހަލަ މުޑުދާރު ކަންތައްތައް ނުކުރުވޭނެ ކަމަށެވެ. ސްކޫލަށް ކުދިން އަންނަނީ ކިޔަވާ ކުޅެ ހަދަން ކަމަށާއި ފާޚާނާ ސާފުކުރުން ފަދަ ހަޑިކަންތައް ކުދިން ލައްވާ ކުރުވުމަކީ ބަލައިގަނެވޭނެ ކަމެއް ނޫން ކަމަށެވެ. ނަމަވެސް މިކަމާ ގުޅޭ ގޮތުން އެ ސްކޫލުން އަދި ވަކި އެއްޗެއް ނުބުނާ ކަމަށް އިންޑިއާ ނޫހުން ބުނެފައި ވެއެވެ.


Majlis gai "Adu ivvavan" vidhaalhuvi iru Majlis kuraage Thalhu laigen! | Wathan.mv މަޖިލިސްގައި “އަޑު އިއްވަވަން” ވިދާޅުވިއިރު މަޖިލިސްކުރާގެ ތަޅުލައިގެން! | Wathan.mv\nSun. May 09th 2021\nމަޖިލިސްގައި “އަޑު އިއްވަވަން” ވިދާޅުވިއިރު މަޖިލިސްކުރާގެ ތަޅުލައިގެން!\nޖޫން 9, 2020\nމަޖިލިސްކުރާ ގޭގައި ވެރިކަން ކުރާ ޕާޓީ އެމްޑީޕީގެ މެމްބަރުން ވަނީ އެމީހުންގެ ބާރު އޮތްކަން ދައްކާލާފައެވެ. ޤާނޫނު އަސާސީ އިސްލާހުކުރަން ދަންވަރު2ޖެހިއިރު މަޖިލިސްކުރާގެ ހުޅުވައިގެން ބޭއްވި ޖަލްސާގައި އިދިކޮޅު މެމްބަރުންގެ ޝޫއޫރު ފާޅު ކުރުމުން ސަރުކާރު ހިންގާ ޕާޓީއަށް ނިސްބަތްވާ މެންބަރުން ވަނީ މަޖިލިސް ތެރޭގައި ޝޫއޫރު ފާޅުކުރި މެމްބަރު ކަމަށްވާ ނައިފަރު ދާއިރާގެ މެމްބަރު މުހައްމަދު ޝިޔާމު “ލަވަމުން ކޮއްޕަމުން” މަޖިލިސް ތަޅުމުން ނެރެފައެވެ.\nރައްޔިތުންގެ މަޖިލީހަކީ ޒަމާނުންސުރެ އިދިކޮޅު ޝުއޫރުތައް ފާޅު ކުރަމުންއައި މާހައުލެކެވެ. އެހެނަސް ދާދަފަހުން ފެނިގެން ދިޔައީ އެމަޖިލީހުގައި އިދިކޮޅު ހިޔާލާތައް ބަރުދާސްތު ނުވެ މަޖިލިހުގެ ރައީސް ފުންމައިގެން ތެދުވެ އިދިކޮޅު ހިޔާލު ފާޅު ކުރި މެމްބަރު ނެރެ ދޮރުގެ ތަންޑު އެޅުވި ތަނެވެ. އަދި ޤާނޫނު އަސާސީއަށް ގެނައި ބަދަލު ގެނައީ އިދިކޮޅު މެމްބަރުން ބޭރުގައި ބައިތިއްބައިގެންނެވެ. މިއީ އިދިކޮޅު ހިޔާލު ފާޅުކުރުމަށް ވަކާލާތު ކުރާ މީހުންގެ ހާލު ގުރި ގޮތެވެ.\nމަޖިލިސްތެރޭގައި ހިނގާދިޔަ ހަމަނުޖެހުމަށްފަހު އިދިކޮޅު ފަރާތްތަކުން ވަނީ މަޖިލިސް ބޮއިކޮޓް ކޮށްފައެވެ. އެކަމާއި ގުޅިގެން އެމްޑީޕީގެ ޕީޖީ ގްރޫޕްގެ ލީޑަރު އަދި މެދު ހެންވޭރު ދާއިރާގެ މެމްބަރު އަލީ އާޒިމް ބުނެފައިވަނީ ހިއްވަރު ހުންނަންވާނެކަމަށާއި ޖަލްސާއަށް ވަޑައިގަންނަާ އަޑު އުފުލަވަން ޖެހޭނެކަމަށެވެ.\n“ހިއްވަރު ހުންނަންވާނެ. ޖަލްސާއަށް ވަޑައިގަންނަވާ. ބައިވެރިވަޑައިގަންނަވާ. ވާހަކަދައްކަވާ އަޑު އިއްވަވާ. އެއްގޮތަކަށް ވެސް އެހެން ހައްދަވައިގެން ނުވާނެ.” ކަމަށް މެމްބަރު ޢާޒިމް ބުނެފައިވެއެވެ.\nއެހެނަސް އެބުނާ “އަޑު” އިއްވަން މަޖިލިހުގައި ފުރުސަތު ނެތްކަން އެދުވަހުގެ މަޖިލިސް ބަލައިލި ކޮންމެ ދިވެހި ރައްޔިތަކަށް ސާފުވާނެއެވެ. އެބުނާ “ހިތްވަރު” ހުރެގެން އަޑު އުފުލާ ފަރާތްތަކަށް މުލައްދަނޑިން ޖަވާބުދިން ތަން ދިވެހި ރައްޔިތުން ހެކިވާނެއެވެ. އެހެންކަމުން އިދިކޮޅު ޕާޓީތަކުން މަޖިލިސް ބޮއިކޮޓް ކުރި ސަބަބުން ވަރަށް ސާފެވެ. މަޖިލިހުގެ ތަޅުމުގައި “ރައްޔިތުންގެ އަޑު” އިއްވުމަށް ފުރުސަތެއް ނެތެވެ. އެފުރުސަތު ނެތް އިރު މަޖިލިހުގެ ދޮރު ކައިރީ ތިބުމުގެ ބޭނުމެއް ނެތެވެ.\nޕީޕީއެމް އަދި ޕީއެންސީގެ މަޖިލިސް މެންބަރުންގެ ޖޮއިންޓު ޕާލިމަންޓްރީ ގްރޫޕުން ވަނީ މިމައްސަލާގައި ބަޔާނެއްގައި ނެރެފައިވެއެވެ. އެބަޔާނުގައި ވަނީ “ރައްޔިތުންގެ މަޖިލީހުގައި އިދިކޮޅު މެންބަރުންނަށް ސަލާމަތާއި ރައްކާތެރިކަމާއެކު، ޤާނޫނީ ޒިންމާ އަދާކުރެވޭފަދަ މާހައުލެއް އޮތްކަމަށް ނުފެންނާތީވެ، އަދި އެރޭގެ ޖަލްސާގައި ލިބުނު އަނިޔާތަކުގެ ސަބަބުން މެންބަރު އަޙްމަދު ޝިޔާމުގެ ސިއްޙީ ޙާލުކޮޅު ގޯސްވެފައި ވާތީއާއި، އެކަމާގުޅޭ ޖިނާޢީ ތަހްޤީޤެއް ހިނގަމުންދާތީ ޕްރޮގްރެސިވް ކޮންގްރެސް ކޯލިޝަންގެ ޖޮއިންޓް ޕާލިމެންޓަރީ ގްރޫޕްގެ މެންބަރުން މާދަމާގެ ރައްޔިތުންގެ މަޖިލީހުގެ ޖަލްސާގައިވެސް ބައިވެރި ނުވާނެ ވާހަކަ ދަންނަވަމެވެ.” މިފަދައިންނެވެ.\nމަޖިލިސްގައި “އަޑު އިއްވަވަން” ވިދާޅުވިއިރު މަޖިލިސްކުރާގެ ތަޅުލައިގެން އަޑުއިއްވޭކަށް ނެތެވެ. މަޖިލިހުގައި އެފުރުސަތު ލިބިގެންނޫނީ ރައްޔިތުންގެ އަޑު އިއްވޭކަށް ނެތެވެ.


Maamendhoo council inn fuluhunge vaahaka dhogu koffi\nއުސޫލާ ހިލާފަށް މާމެންދޫއަށް އެރި މީހާ ކައުންސިލާ ހަވާލުކޮށްފައެއް ނުވޭ: ކައުންސިލް\n05 ޖެނުއަރީ 2021 - 11:36:34\nހެލްތު ޕްރޮޓެކްޝަން އޭޖެންސީ (އެޗްޕީއޭ) ގެ އުސޫލާ ހިލާފަށް މާލެއިން ގއ. މާމެންދުއަށް، ދިޔަ މީހާއާ މެދު ފިޔަވަޅު އެޅުމަށް ފަހު މާމެންދޫ ކައުންސިލާ ހަވާލުކޮށްފައިވާ ކަމަށް ފުލުހުން ބުނި ބުނުން އެ ރަށު ކައުންސިލްގެ ރައީސް މުހައްމަދު ޒައީމް ދޮގުކުރައްވައިފި އެވެ.\nސީއެންއެމްއަށް މައުލޫމާތު ދެއްވަމުން ޒައީމް ވިދާޅުވީ އެ މީހާ އެ ރަށުގައި ތާށިވެ، ކައުންސިލްގެ އިދާރާއަށް އައުމުން ފުލުހުންނަށް ގުޅި ކަމަށާއި އަދި ކައުންސިލް އިދާރާގެ މުވައްޒަފެއް އެ މީހާ ގޮވައިގެން ފުލުހުންގެ ސްޓޭޝަނަށް ދިޔަ ކަމަށެވެ.\nނަމަވެސް ފުލުހުން ވަނީ އޭނާ އެކީ ކުށެއް ކޮށްގެން ހުރި މީހަކަށް ނުވާތީ ޖޫރިމަނާ ކުރުމަށް ފަހު ދޫކޮށްލާފައި ކަމަށް ޒައީމް ވިދާޅުވި އެވެ.\nކައުންސިލަށް ނާންގާ ފުލުހުން އެމީހާ ދޫކޮށްލީ ކައުންސިލްގެ އޮފީސް ތެރެއަށް ކަމަށާއި މި މައްސަލައިގައި އަތޮޅުގެ އިންޗާޖަށް ގުޅައި، ދެ މުއައްސަސާ ގުޅިގެން މިކަމަށް ހައްލެއް ގެންނަށް މަސައްކަތް ކުރުމަށް އެދުމުން ވެސް ފުލުހުންގެ މާ ބޮޑު އެއްބާރުލުމެއް ލިބިފައި ނުވާ ކަމަށް ޒައީމް ވިދާޅުވި އެވެ.\nއެމީހާގެ މާލީ ފުދުންތެރިކަން ނެތުމުގެ ސަބަބުން އަމިއްލައަށް ފުރައިގެން ދެވެން ނެތް ކަމަށާއި އެމީހާއަށް އެހީވެދޭނެ ގާބިލްކަން ކައުންސިލްގެ ކިބައިގައި ވެސް ނެތް ކަމަށް އޭނާ ފާހަގަކުރެއްވި އެވެ. އެހެންކަމުން އެމީހާ ހުންނަން ޖެހުނީ އެ ރަށުގައި ތާށިވެފަ އެވެ.\nއެކަމުގައި ފުލުހުންގެ އެއްބާރުލުން ނުލިބުމުން އެޗްޕީއޭއަށް ވެސް ގުޅި ކަމަށާއި ފަހުން އެޗްޕީއޭގެ ޖަވާބެއް ވެސް ނުލިބޭކަން އޭނާ ފާހަގަކުރެއްވި އެވެ. އެގޮތުން އެޗްޕީއޭއަށް ކުރި މެއިލްތަކަށް ވެސް ޖަވާބުދީފައި ނުވާ ކަމަށް ވެއެވެ.\nޒައީމް އިތުރަށް ވިދާޅުވީ އެ މީހާ ރަށުގައި ހުރިކަން ރައްޔިތުންނަށް ހާމަވުމުން ރޭގެ ވަގުތެއްގައި ގިނަ ބަޔަކު ކައުންސިލް އިދާރާ ކައިރިއަށް އެއްވެ ނުރުހުން ފާޅުކުރި ކަމަށެވެ.\nއެހެންކަމުން އެ މީހާއަށް ނުރައްކާވެދާނެ ކަމަށް ބެލުމަށް ފަހު އަނެއްކާވެސް ފުލުހުންނަށް ގުޅުމުން ރައްކާތެރިކަން ފޯރުކޮށްދިން ކަމަށާއި ފުލުހުންގެ ލޯންޗެއްގައި އެ މީހާ ރަށުން ފުރުވާލާފައިވާ ކަމަށް ޒައީމް ވިދާޅުވި އެވެ.\nމި މައްސަލާގައި ފުލުހުން ބުނެފައި ވަނީ އެ މީހާއާ މެދު ފިޔަވަޅު އެޅުމަށް ފަހު މާމެންދޫ ކައުންސިލާ ހަވާލު ކުރި ކަމަށެވެ. އަދި މާމެންދޫގައި ކަރަންޓީން ކުރެވޭނެ ގޮތެއް ނެތުމުން ފުލުހުންގެ އެހީތެރިކަމާއެކު ރޭގެ ވަގުތެއްގައި އެމީހާ ގއ. ނިލަންދޫއަށް ބަދަލުކޮށްފައިވާ ކަމަށް ވެސް ބުންޏެވެ.\nކޮވިޑް-19 އާ ގުޅިގެން އަޅާފައިވާ ރައްކާތެރިކަމުގެ ފިޔަވަޅުތަކުގެ ސަބަބުން، މާލެއިން ނުވަތަ ކޮމިއުނިޓީ ސްޕްރެޑް އޮތް ތަނަކުން ބަލި ނެތް ތަނަކަށް ނުވަތަ ރަށަކަށް ދާނަމަ، "ހާލުބެލުން" ޕޯޓަލް މެދުވެރިކޮށް އެޗްޕީއޭއިން ހުއްދަ ހޯދަން ޖެހެ އެވެ. އަދި އެ ރަށަކަށް ގޮސް ދިހަ ދުވަހުގެ ކަރަންޓީނު ފުރިހަމަ ކުރުމަށް ފަހު ކޮވިޑަށް ޓެސްޓު ކުރަން ޖެހެ އެވެ.


Furathama One-shot film Dark rain in ufahdhaifi\nފުރަތަމަ ވަން-ޝޮޓް ފިލްމު ޑާކް ރެެއިންއިން އުފައްދައިފި\nރާއްޖޭގެ ފުރަތަމަ ވަން ޝޮޓް ފިލްމުގެ ޕޯސްޓަރެއް\nރާއްޖޭގެ ފުރަތަމަ ވަން ޝޮޓް ފިލްމު ޑާކް ރެއިން އެންޓައިންމަންޓުން އުފައްދައިފި އެވެ.\nޑާކްރެއިން އެންޓޮލޮޖީގެ ދަށުން ގެނެސްދޭ މި ފިލްމަކީ "ގުޅުން" މި ނަމުގައި ގެނެސްދޭ ފިލްމެކެވެ. ޖުމްލަ 20 މިނެޓްގެ މި ފިލްމުގައި ދައްކުވައި ދޭނީ އެކި މީހުންގެ މެދުގައި އޮންނަ ތަފާތު ގުޅުންތަކެވެ. ގުޅުންތައް އެކި މީހުން ސިފަ ކުރާ ގޮތެވެ. އެކަކު އަނެކަކާމެދު ބާއްވާ ގުޅުންތަކާމެދު ދެކޭ ގޮތެވެ. އެކަކު ދެކޭގޮތާއި އަނެކަކު ދެކޭ ގޮތުގެ ތަފާތެވެ.\nދިވެހި ފުރަތަމަ ވަންޝޮޓް ނުވަތަ ވަންޓޭކް ފިލްމާ ގުޅޭ ގޮތުން ޑާކްރެއިންގެ ވެރިޔާ މުހައްމަދު އަލީ މޮގާ ބުނީ "ގުޅުން" ގެނެސް ދޭނެ ވަކި ޕްލެޓްފޯމެއް މުޅީން ޔަގީން ނުވި ނަމަވެސް ބޮޑަށް ލަފާ ކުރެވެނީ ޑާކްރެއިންގެ "ރޫމީ އާ ޖަންނަތު" ގެނެސްދެމުންދާ މީޑިއާނެޓްގެ މަލްޓި - ސްކްރީން އެޕް މެދުވެރިކޮށް ކަމަށެވެ.\n"ގުޅުން" ލިޔެފައިވަނީ އައިޝަތު ފުއާދު ތައުފީގެވެ. ފިލްމުގައި ފެނިގެން ދާނީ ރަވީ ފާރޫގު، އައިޝަތު ރިޝްމީ، އަބްދުﷲ ޝާފިއު (ފުބޫ)، އައިމިނަތު ރިޝްފާގެ އިތުރުން އައިމިނަތު ޝަމާނާ އެވެ. މީގެ އިތުރުން ހާއްސަ ފެނިލުމަކުން އަހުމަދު ސައީދު އަދި އިސްމާއީލް ޖުމައިހު ފެނިގެންދާނެ އެވެ.\nކޮންޓިނުއަސް ވަންޝޮޓް ފިލްމުތަކަކީ ބޭރު ދުނިޔޭގައި ވެސް މަގުބޫލު އުފެއްދުންތަކެކެވެ. ޑޮކިއުމަންޓްރީ ސްޓައިލަށް ވެސް އެފަދަ އުފެއްދުންތައް ގެނެސްދީފައި ހުރެއެވެ. މިވައްތަރުގެ ފިލްމުތައް ދެ ގޮތަކަށް ގެނެސްދީފައި ހުރެ އެވެ. އެއީ އެއް ފަހަރުން ނަގައިގެން ގެނެސްދިނުމާއި އެކި ފަހަރުމަތިން ނެގި ނަމަވެސް އެ އިހުސާސް ކުރެވޭ ގޮތަށް ގެނެސްދިނުމެވެ. ބައެއް ހާދިސާތައް އަސްލާއި އެއްގޮތަށް ގެނެސްދިނުމަށް މިގޮތަށް ކުރު ފިލްމުތައް އުފައްދާފައި ހުރެއެވެ.


1 mas therey reserve in 162 million dollar madhuvejje | Mihaaru\nމަރުކަޒީ ބޭންކު، އެމްއެމްއޭގެ މައި އިމާރާތް: މާޗް މަހުގެ ދައުލަތުގެ ރިޒާވް ވަނީ ދަށްވެފައި. ފޮޓޯ: މުހައްމަދު ޝަރުހާން /މިހާރު\nއެއް މަސްތެރޭގައި ރިޒާވުން 162 މިލިއަން ޑޮލަރު މަދުވެއްޖެ\n21 މެއި 2019 - 12:12 57 comments\nފެބްރުއަރީ މަހުގެ ތެރޭގައި ރާއްޖޭގެ ރިޒާވް 938 މިލިއަން ޑޮލަރުގައި ހުރުމަށް ފަހު، މާޗް ނިމުނު އިރު އެ އަދަދުން 162 މިލިއަން ޑޮލަރު މަދުވެއްޖެ އެވެ.\nމާޗު މަހުގެ ދައުލަތުގެ ރަސްމީ ރިޒާވް ވަނީ 776.2 މިލިއަން އެމެރިކާ ޑޮލަރަށް ދަށްވެފަ އެވެ. މިއީ 17 ޕަސެންޓްގެ މަދުވުމެކެވެ. އެކަމަކު އެ ފައިސާ ހޭދަކުރީ ކޮން ކަމަކަށް ކަމެއް އެމްއެމްއޭއިން ނުބުނެ އެވެ.\nދައުލަތުގެ ރަސްމީ ރިޒާވް ދަށްވެފައިވާއިރު ޔޫސެބަލް ރިޒާވް ވެސް ވަނީ ދަށްވެފަ އެވެ. އެގޮތުން ފެބްރުއަރީގެ ނިޔަލަށް ޔޫސެބަލް ރިޒާވް 295.3 މިލިއަން ޑޮލަރުގައި ހުރި އިރު މިހާރު އެ އަދަދު ވަނީ 251.8 މިލިއަން ޑޮލަރަށް ދަށްވެފަ އެވެ.\nއެމްއެމްއޭގެ މި އަހަރުގެ ތަފާސްހިސާބުތަކަށް ބަލާއިރު ޖެނުއަރީީ އިން ފެށިގެން މާޗް މަހުގެ ނިޔަލަށް ޔޫސެބަލް ރިޒާވް ވަނީ ދަށް ވެފަ އެވެ. އެގޮތުން މި އަހަރުގެ ޖެނުއަރީ މަހު ޔޫސެބަލް ރިޒާވް ހުރީ 317.9 މިލިއަން ޑޮލަރުގަ އެވެ.\nމި ވެރިކަމުގެ ފަސް އަަހަރުގެ ތެރޭގައި ދައުލަތުގެ ރިޒާވް އެއް ބިލިއަން ޑޮލަަރަށް އިތުރުކޮށްދެއްވުމަކީ ރައީސުލްޖޫމްހޫރިއްޔާ އިބްރާހިމް މުހައްމަދު ސޯލިހުގެ ރިޔާސިީ ވައުދެކެވެ.\nމި އަހަރު އިއްވެވި ރިޔާސީ ބަޔާނުގައި ރައީސް ވިދާޅުވީ މި ސަރުކާރުގެ މަގުސަދަކީ ރާއްޖެ އަށް އިގްތިސާދީ ގޮތުން ކުރިއެރުން ހޯދައިދިނުން ކަމަށެވެ. އަދި މި އަހަރުގެ ތެރޭގައި ދައުލަތަށް 23.3 ބިލިއަން ރުފިޔާ ލިބޭނެ ކަމަށް އަންދާޒާ ކުރެވޭ ކަމަށް ވެސް އެމަނިކުފާނު ވަނީ ވިދާޅުވެފަ އެވެ.\nއިތުރު ލިޔުންތައް އިގްތިސާދު އެމްއެމްއޭ ޑޮލަރު ރިޒާވް ރާއްޖޭގެ އިގްތިސާދު\nއަންނަ އަހަރުގެ ރިޒާވް 863 މިލިއަން ޑޮލަރަށް\nމިދިޔަ ފަސް މަހު ވެސް ދައުލަތުގެ ރިޒާވް ދަށަށް!\nމިދިޔަ އަހަރު ރަސްމީ ރިޒާވް 21 ޕަސެންޓުން ކުރިއެރި


Addu Eid Festival: Faigathalhaa Mubaaraathakaai Vaadhemumuge Mubaaraatheh Baavvanee – adduLIVE\nއައްޑޫ އީދު ފެސްޓިވަލް: ފައިގަތަޅާ އަދި ވާދެމުން\nJun 21, 2022, 18:02 މުޙައްމަދު ހިޒްޔަމް\nހިންނަވަރުގައި ކުރިއަށްދިޔަ ފައިގަތަޅާ މުބާރާތެއްގެ ތެރެއިން - ފޮޓޯ: ހޯމް މިނިސްޓްރީ\nއައްޑޫ އީދު ފެސްޓިވަލް ފާހަގަކުރުމުގެ ގޮތުން ފައިގަތަޅާ މުބާރާތަކާއި ވާދެމުމުގެ މުބާރާތެއްގައި ބައިވެރިވުމުގެ ފުރުސަތު ހުޅުވާލައިފި އެވެ.\nއައްޑޫ ސިޓީގެ މީދޫ އަވަށުގައި ކުލަގަދަކޮށް ބޮޑު އީދު ފާހަގަކުރަން ނިންމާފައިވާއިރު، ފައިގަތަޅާ މުބާރާތް ކުރިއަށް ގެންދަން ހަމަޖެހިފައިވަނީ މުލިމަތި ޖަމްޢިއްޔާއިންނެވެ. އަދި ވާދެމުމުގެ މުބާރާތް ކުރިއަށް ގެންދަން ހަމަޖެހިފައިވަނީ މީދޫ އެކުވެރިންގެ ޗޭނުންނެވެ.\nފައިގަތަޅާ މުބާރާތުގައި ޖުމުލަ ހަތަރު ޓީމަށް ފުރުސަތު ދޭން ނިންމާފައިވާއިރު، ކޮންމެ ޓީމެއްގައި6މީހުންނަށް ތިބެވޭނެއެވެ. އަދި މި މުބާރާތުން އެއްވަނައަށާއި ދެވަނައަށް ދާ ޓީމަށް އިނާމު ދެވޭނެކަމަށް މުލިމަތި ޖަމްޢިއްޔާއިން ވަނީ ބުނެފައެވެ.\nވާދެމުމުގެ މުބާރާތުގައި ޖުމުލަ 10 ޓީމަކަށް ފުރުސަތުދޭން ހަމަޖެހިފައިވާއިރު، ކޮންމެ ޓީމެއްގައިވެސް ފަސް އަންހެން ބައިވެރިންނާއި ފަސް ފިރިހެން ބައިވެރިންނާއެކު ޖުމުލަ 10 ބައިވެރިން ތިބެންޖެހޭނެއެވެ. މި މުބާރާތުންވެސް ވަނަވަނައަށް ދާ ފަރާތްތަކަށް އިނާމު ދެވޭނެކަމަށް މީދޫ އެކުވެރިންގެ ޗޭނުން ވަނީ ބުނެފައެވެ.\nމި މުބާރާތްތަކުގެ ތެރެއިން ފައިގަތަޅާ މުބާރާތުގައި ބައިވެރިވުމުގެ ފުރުސަތު 25 ޖޫން 2022 އާ ހަމައަށް ދެމި އޮންނާނެއެވެ. އަދި ވާދެމުމުގެ މުބާރާތުގައި ބައިވެރިވުމުގެ ފުރުސަތު 30 ޖޫން 2022 އާ ހަމައަށް އޮންނާނެއެވެ.\nވާދެމުމުގެ މުބާރާތާގުޅޭ އިތުރު މަޢުލޫމާތު 792،1755 ނަންބަރާ ގުޅުއްވުމުން ލިބިލައްވާނެއެވެ. އަދި ފައިގަތަޅާ މުބާރާތާގުޅޭ އިތުރު މަޢުލޫމާތު 974،3670 ނަންބަރާ ގުޅުއްވުމުން ލިބިލައްވާނެއެވެ.


Fihaarayah faisa dhekki kamah fake slipkolhu fonuvanee | Mihaaru\nމެމްބަރު ހައިތަމްގެ ނަމުގައި ހިންގާފައިވާ ފޭކު މުއާމަލާތުތަކުގެ ސްކްރީންޝޮޓުތައް\n29 ސެޕްޓެމްބަރ 2020 - 12:59 46 comments\nފިހާރައިން ރިސިޓްގެ ފޮޓޯއެއް އެމީހާއަށް ފޮނުވާފައި އެދުނީ، ލާރި ޖަމާކޮށް އޭގެ ސްލިޕްކޮޅުގެ ކޮޕީއެއް ވައިބަކޮށްދޭށެވެ.\n"ޔާ، ޝުއާ،" ޖަވާބުގައި އޭނާ ލިއުނެވެ. އޭރު ގަޑިން އިރުއޮއްސި 6:30 އެވެ. އޭގެ ހަތް މިނިޓް ފަހުން، ބީއެމްއެލްއަށް ފައިސާ ދެއްކިކަމުގެ ސްލިޕްކޮޅުގެ ކޮޕީއެއް ފިހާރަށް ލިބުނެވެ.\nއެކަމަކު ކުޑަ ފިހާރައެއް ކަމުން ވަގުތުން އެކައުންޓް ޗެކްކޮށް، އެ ލާރި ވަދެފައި އޮތްތޯ ބަލައިލަން ފަސޭހަ އެވެ. އެހެންކަމުން ތަނުގެ ވެރިޔާ ވަގުތުން އެކައުންޓް ޗެކްކޮށްލި އެވެ. އެކަމަކު 6:38 ގައި ޖަމާކުރި ކަމަށް، އެ ސްލިޕްކޮޅުން ދައްކާ ފައިސާއާ ބެހޭ އެއްވެސް މައުލޫމާތެއް ފެންނާކަށް ނެތެވެ. ދެން ތަނުގެ ވެރިޔާގެ ލޮލުގައި އަޅައިގަތީ، ސްލިޕްކޮޅުގައި އޮތް މީހާގެ ނަމެވެ: އެއީ ރައްޔިތުންގެ މަޖިލިހުގެ މައްޗަށްގޮޅީ ދެކުނު ދާއިރާގެ އެމްޑީޕީގެ މެމްބަރު އަހުމަދު ހައިތަމް އެވެ.\nހައިތަމްގެ ގެ ހުންނަނީ ތަކެތި ގަންނަން އޯޑަރު ލިބުނު ފިހާރައާ މާ ދުރުގަ އެވެ. އެެހެންކަމުން މި އުޅެނީ އޮޅުވާލުންތަކެއްކަން ފިހާރައިގެ ވެރިޔާގެ ހިތަށް އެރި އެވެ. އެކަން ފަހުން ޔަގީން ވެސް ވި އެވެ.\nމިއީ ވައްކަމުގެ އާ ވައްތަރެކެވެ. ކޮވިޑް-19އާ ގުޅިގެން ފިހާރަތަކުން ގޭގެއަށް ޑެލިވަރީކުރަނީ، ފޯނުން އޯޑަރުކޮށް، އޮންލައިންކޮށް ޕޭކުރުމަށް ފަހު، އޭގެ ސްލިޕްކޮޅު، ވައިބާއަށް ފޮނުވުމުންނެވެ. ބައެއް ފިހާރަތަކުން މާ ބޮޑު ސަމާލުކަމެއް ނުދީ، ގޭގެއަށް އެއްޗެހި ފޮނުވަމުން ވެސް ގެންދެ އެވެ.\nއެކަމަކު އެކި މީހުންގެ ނަަމުގައި މީހަކު ނުވަތަ ބަޔަކު ކުރަމުން ގެންދާ މި ވައްކަން މިހާރު މި އޮތީ ފަޅާއަރައިފަ އެވެ.\n"އެމީހާގެ ވައިބާގައި ވެސް ފޮޓޯ މި އިންނަނީ ހައިތަމްގެ. އަޅުގަނޑު ފިހާރައިން ބެލިއިރު މި ޝައްކުވީ ހައިތަމް އުޅެނީ ވެސް މި ހިސާބުގަނޑަކު ނޫނޭ، ދެން ކީއްވެހޭ މި ފިހާރައަށް އޯޑަރުކުރަންވީ،" ފައިސާ ދެއްކި ކަމަށް ފޮނުވި ފޭކް ސްލިޕްކޮޅާއި ފިހާރަ އާއި އެމީހާއާ ދެމެދު ކުރި މުއާމަލާތްތަކުގެ ސްކްރީންޝޮޓްތައް ދައްކާލަމުން، ފިހާރައިގެ ވެރިޔާ ބުންޏެވެ.\n"މި ފެށުނީ އަނެއްކާ އަނެއް ކަންތައް. ހިތަށްއަރާ މިހާރު ކިތައް މީހުންނަށް ލަނޑު ލިބިފައި ހުންނާނެ ބާވައޭ."\nހައިތަމް "މިހާރު" އަށް ވިދާޅުވީ، އޭނާގެ ނަމުގައި ފޭކް ސްލިޕްކޮޅުތަކެއް ހަދައިގެން އުޅޭކަން އެނގިވަޑައިގަތީ މި މަހުގެ 17 ވަނަ ދުވަހުގެ ރޭ، އޭނާ ދަންނަ މީހަކު އެކަން ސަމާލުކަމަށް ގެނައުމުން ކަމަށެވެ. އެކަން ފަޅާއެރީ، މުދަލަށް އޯޑަރުކުރި މީހާ ހުރި ހިސާބަށް އެ ތަކެތި ގެންގޮސް، ބެލިއިރު އެކައުންޓަށް ފައިސާ ވަދެފައި ނެތުމުންނެވެ.\n"އެކައުންޓަށް ކޭޝް ރިއަލައިޒް ނުވީމާ ކޭޝް ހިފައިގެން ދާ ނަމޭ ކިޔާފައި ފަހުން އެ މީހާ ފިލީ ކަމަށް އަޅުގަނޑަށް ގުޅި މީހާ ބުނީ. އެ ހިސާބުން އަޅުގަނޑަށް ވެސް މިކަން އެނގިގެން މިހާރު ވާނީ ޕޮލިހަށް ރިޕޯޓު ކޮށްފައި،" ހައިތަމް ވިދާޅުވި އެވެ.\nމެމްބަރު ހައިތަމް: އޭނާގެ ނަމުގައި ފޭކް ސްކިޕްކޮޅުތައް ހަދައިގެން އުޅޭ މައްސަލަ ވަނީ ފުލުސް އޮފީހަށް ހުށަހަޅުއްވާފައި.\nހައިތަމް ވިދާޅުވި ގޮތުގައި، އޭނާގެ ނަމުގައި ފޭކް ދެ ފަރާތަކުން ފޭކް ސްލިޕްކޮޅުތައް ހަދާފައިވާ ކަމަށް ވަނީ މިހާތަނަށް އެނގިވަޑައިގެންފަ އެވެ.\nފޭކް ސްލިޕަށް ބަލައިލާއިރު އެއީ އަސްލެއް ނޫންކަން ދެނެގަންނަން އުނދަގޫވާނެ އެވެ. އޮންލައިންކޮށް ފައިސާ ދެއްކުމުން ބޭންކުން ލިބޭ ސްލިޕްތަކުގެ ހުރިހާ ބައެއް އޭގައި ހުއްޓެވެ. އެހެންކަމުން މިއީ އަސްލު ސްލިޕެއް ބޭނުންކޮށް، އޭގެ ހަމައެކަނި ނަމާއި ވަގުތާއި ފައިސާގެ އަދަދު ބަދަލުކޮށްލައިގެން ކުރަމުން ގެންދާ ވައްކަމެއް ކަން ޔަގީންކުރެވެ އެވެ.\nފިހާރައިގެ ވެރިޔާ ބުނި ގޮތުގައި ބާޒާރުމަތީގައި ގަނޑުކޮށް މުދާ ވިއްކާ އެއް ބަޔަކު މިހާރު އޮންލައިންކޮށް ޕޭކޮށްގެން މުދަލެއް ދުލެއްނުކުރެ އެވެ.\n"މީގެ ކުރިން އަހަރެމެން ވަރަށް ގިނައިން އެތަނުން އެއްޗެހި ގަންނަން. އެކަމަކު މިހާރު ބުނަނީ އޮންލައިންކޮށް ޕޭކޮށްގެން ނުވިއްކޭނޭ،" އޭނާ ބުންޏެވެ.\n"މިކަން ދިމާވީމާ މިހާރު ޔަގީންވެއްޖެ އެ ފިހާރައަށް ބަޔަކު އޮޅުވާލައިފިކަން."\nހައިތަމްގެ ނަން ބޭނުންކޮށްގެން މީހަކު/ބަޔަކު ކުރަމުން ގެންދާ މި ވައްކަމާ ގުޅިގެން އޭނާ ވަނީ އުރީދޫ އާއި ދިރާގުގެ ސަމާލުކަމަށް މައްސަލަ ގެންނަވައިފަ އެވެ. އޭނާ ވިދާޅުވި ގޮތުގައި ކާކުކަން އޮޅުވާލައިގެން އެކަން ކުރަނީ ސިމް ކާޑުތައް ބޭނުންކޮށްގެންނެވެ. އެެހެންކަމުން ރާއްޖޭގައި މޮބައިލް ހިދުމަތް ދޭ ދެ ކުންފުންޏަށް އޭނާ ގޮވާލެއްވީ އެކަން ހައްލުކޮށްދިނުމަށެވެ.\nއިތުރު ލިޔުންތައް ކުށްކުރުން ޚިޔާނާތް ބީއެމްއެލް މެމްބަރު އަހުމަދު ޚައިތަމް (މައްޗަންގޮޅި ދެކުނު)


Gold100 award Mi aharuves Ace Travel ah libijje - AO News\nވިޔަފާރީގެ ދާއިރާއިން ރާއްޖޭގައި އެންމެ ކުރިއަރާފައިވާ 100 ކުންފުނި ފާހަގަކޮށް ދެވޭ “ގޯލްޑް 100” އެވޯޑް މިއަހަރު ވެސް އޭސް ޓްރެވެލްސް މޯލްޑިވްސް އަދި އޭސް އޭވިއޭޝަން ސާވިސެސް މޯލްޑިވްސް އަށް ލިބިއްޖެ އެވެ.\nމި އެވޯޑް އޭސް ޓްރެވެލްސް މޯލްޑިވްސް އަދި އޭސް އޭވިއޭޝަން ސާވިސެސް މޯލްޑިވްސް އާއި ހަވާލު ކޮށްދެއްވާފައިވަނީ “ގޯލްޑް 100 ގާލާ” ގެ ނަމުގައި ކޯޕަރޭޓް މޯލްޑިވްސް އިން އިންތިޒާމްކޮށް ކްރޮސް ރޯޑްސް މޯލްޑިވްސްގައި ބޭއްވި ޚާއްސަ ރަސްމިއްޔާތުގަ އެވެ. އޭސް ޓްރެވެލްސްގެ ފަރާތުން ކޯޕަރޭޓް މޯލްޑިވްސް އިން ދޭ ގޯލްޑް 100 އެވޯޑް އާއި ހަވާލުވީ އެ ކުންފުނީގެ މޭނޭޖިން ޑައިރެކްޓަރު މުހައްމަދު ފިރާގް އެވެ.\nއޭސް ޓްރެވެލްސް މޯލްޑިވްސްގެ ކަންޓްރީ މެނޭޖަރު ރޯޝަން މަޑުރަވަލާ ވިދާޅުވީ ގޯލްޑް 100 އެވޯޑްގެ ޝަރަފާއެކު މުޅި އެކުންފުޏަށް ބޮޑު އުފާވެރިކަމެއް ލިބިގެންދިޔަ ކަމަށެވެ. އޭގެން ދައްކުވައިދެނީ އާންމުން އެ ކުންފުނީގެ އުސޫލުތަކާއި މަސައްކަތްތައް ބަލައިގަތުން ކަމަށް އޭނާ ވިދާޅުވި އެވެރައީސް އިބްރާހިމް މުހައްމަދު ސޯލިހު ޝަރަފުވެރިކޮށްދެއްވި އެ ހަފްލާގައި މިނިސްޓަރުންނާއި، ހައިކޮމިޝަނަރުންނާއި، އަދި ސަރުކާރުގެ އިސް އޮފިޝަލުންވެސް ބައިވެރިވި އެވެ.\nއޭސް ޓްރެވެލްގޯލްޑް 100 އެވޯޑް


Aharennah Bismi kiyan handhaan nethey vaguthu thakugai ekan handhaan kohdheny Ronaldo - Ozil - AO News\nމެސުޓް އޮޒިލް އަދި ކްރިސްޓިއާނޯ ރޮނާލްޑޯ އަކީ ގާތް ގުޅުމެއް އޮންނަ ދެ ރަޙުމަތްތެރިންނެވެ.\nމި ދެކުޅުންތެރިންގެ މެދުގައި ގާތް ގުޅުމެއް އުފެދިފައިވަނީ ސްޕެއިންގެ ރެއާލް މެޑްރިޑުގައި ހޭދަކުރި ދުވަސްތަކުގައެވެ.\nއޮޒިލް އަދި ރޮނާލްޑޯ ވަނީ ސްޕެއިންގެ ރެއާލް މެޑްރިޑްގެ އެންމެ ކާމިޔާބީ ދުވަސްވަރު އެ ކުލަބަށް އެކުގައި ކުޅެފައެވެ. އެ ދުވަސްވަރުން ފެށިގެން މި ދެކުޅުންތެރިންގެ މެދުގައި އޮންނަނީ ގާތް އެކުވެރިކަމެކެވެ.\nއޮޒިލް ބުނެފަައިވާ ގޮތުން ރޮނާލްޑޯ އަކީ އޭނާއަށް ވަރަށް ޚާއްޞަ ރަޙުމަތްތެރިއެކެވެ. ރެއާލް މެޑްރިޑުގައި އެކުގައި ހޭދަކުރި ދުވަސްވަރު ވަރަށް ގިނަ ގޮތްގޮތުން ރަޙުމަތްތެރިއެއްގެ ހައިސިއްޔަތުން ތަފާތު އެހީތެރިކަން ރޮނާލްޑޯ ފޯރުކޮށްދީފަައިވާ ކަމަށް އޮޒިލް ބުންޏެވެ.\nއޮޒިލް ބުނި ގޮތުގައި އޭނާއަށް އެންމެ ޚާއްޞަކަމެއްގެ ގޮތުގައި ފާހަގަވަނީ އޭނާއަށް ބިސްމި ކިޔަން ހަނދާން ނެތޭ ވަގުތުތަކުގައި ރޮނާލްޑޯ އޭނާއަށް ބިސްމި ކިޔަން ހަނދާން ކޮންދޭކަމެވެ.\nއެކުގައި އުޅޭ ވަގުތުތަކުގައި ގިނަ ފަހަރު ބިސްމި ކިޔަން ހަނދާން ނެތޭ ވަގުތުތަކުގަައި އެކަން ހަނދާނަށް ގެނެސްދެނީ ރޮނާލްޑޯ ކަމަށާއި އަދިވެސް އެކަންތައް ހަނދާނުން ފިލާ ނުދާކަމަށް އޮޒިލް ބުންޏެވެ.\n” ރޮނާލްޑޯ އަބަދުވެސް ބިސްމި ކިޔަން އަހަރެންނަށް ހަނދާން ކޮށްދޭ. ހަނދާން ނެތޭ ކޮންމެ ފަހަރަކު އެކަން އަހަރެންނަށް ހަނދާން ކޮށްދެނީ ރޮނާލްޑޯ. އޭ އޮޒިލް ބިސްމި ކިޔަން ހަނދާން ނައްތާނުލާތި، އަހަރެން ކޮންމެ ކަމެއް ކުރިޔަސް ރޮނާލްޑޯ މިހެން ބުނާނެ.” އޮޒިލް ބުންޏެވެ.\nރޮނާލްޑޯ އާއި އޮޒިލް ވަނީ 10 ވަނަ އަހަރުން ފެށިގެން 2013 ވަނަ އަހަރާއި ހަމައަށް ރެއާލް މެޑްރިޑަށް ކުޅެ ގިނަ ކާމިޔާބީތަކެއް ވެސް ހޯދާފައެވެ.


އާ ހެއްކާބެހޭ ބިލު\n→ ސިޔާސީ ޕާޓީ ރަޖިސްޓްރީ ކުރެވޭނީ ފަސްހާސް މީހުންނަށް ކުށުގެ ވެށި ހަންމަތަކުރުން – ގޭންގު ކުށުގެ ޤާނޫނު (4) ← އާ ހެއްކާބެހޭ ބިލު ތާރީޚް: 23 އޮކްޓޯބަރ 2012 ރައްޔިތުންގެ މަޖިލީހުގެ މިނިވަން މުއައްސަސާތަކުގެ ކޮމިޓީގައި، ގިނަ ދުވަސްތަކެއް ވަންދެން ގޮތެއް ނުނިމި އޮތް ބިލެއް ކަމުގައިވާ ހެއްކާ ބެހޭ ބިލުގެ ބަދަލުގައި، މުޅިން އާ ހެއްކާބެހޭ ބިލެއް އަލުން އެކުލަވާލައި، އެ އާ ބިލު، މިއަދު، މަޖިލީހުގެ މިނިވަން މުއައްސަސާތަކުގެ ކޮމިޓީއަށް ހުށަހަޅައިފިއެވެ.\nއަދި، ކޮމިޓީގެ މެންބަރުންގެ ތެރެއިން، އެ ބިލަށް އިޞްލާޙެއް ގެންނަވަން ބޭނުންފުޅު މެންބަރުންނަށް އެ ފުރުޞަތު އަންނަހަފްތާގެ ހޯމަދުވަހުގެ ނިޔަލަށް ދެއްވުމަށް ކޮމޓީން މިއަދު ނިންމަވައިފިއެވެ.\nއަދި، ހަމައެހެންމެ، އެ ބިލު ކަމާބެހޭ ދައުލަތުގެ އިދާރާތަކުން ބައްލަވާލައްވައި، ކޮމެންޓްކުރެއްވުމުގެ ފުރުޞަތު އެ އިދާރާތަކަށް އެރުވުމުގެގޮތުން، އަންނަހަފްތާގެ ހޯމަދުވަހުގެ ނިޔަލަށް އެބޭފުޅުންނަށް ފުރުޞަތު އެރުވުމަށްވެސް، މިއަދު ކޮމިޓީން ނިންމަވައިފިއެވެ.\nކަމާގުޅޭ ދައުލަތުގެ އިދާރާތަކަށް ކޮމިޓީން ދަންނަވަން ނިންމެވީ، އެއްވެސް ކޮމެންޓެއް އޮތްނަމަ، ބޮޑުޢީދުގެ ބަންދަށްފަހު ސަރުކާރު އަލުން ހުޅުވޭ ދުވަހުގެ ރޭގަނޑު އޮންނަ ކޮމިޓީގެ ބައްދަލުވުމަށް ވަޑައިގެން، އެ ކޮމެންޓެއް ކޮމިޓީއާ ޙިއްސާކުރެއްވުމަށެވެ.\nހެއްކާބެހޭ ބިލު ފުރަތަމަ ހުށަހެޅުއްވީ ސަރުކާރުގެ ބިލެއްގެ ގޮތުގައެވެ. 22 އޮކްޓޯބަރ 2009 ގައެވެ.\nއެ ބިލު އޭރު ފޮނުއްވީ، މިނިވަން މުއައްސަސާތަކުގެ ކޮމިޓީގެ ކުރިން އޮތް ދާޚިލީ ކޮމިޓީއަށެވެ. 10 ނޮވެމްބަރ 2009 ގައެވެ.\nމިނިވަން މުއައްސަސާތަކުގެ ކޮމިޓީ 2010 ގައި އުފެދި، އެ ބިލު ކޮމިޓީން ފުރަތަމަ ބެއްލެވީ، ޑިސެމްބަރ 2010 ގައެވެ.\nއަދި، ސަރުކާރުން ހުށަހެޅުއްވި ހެއްކާބެހޭ ބިލުގެ ބަހުރުވަ ހުރިގޮތުން، އޭގައި ބުނާއެއްޗެއް ސާފުނުވާވަރަށް އޮޅުންބޮޅުން ގިނަކަމުން، އެ ބިލު ދިރާސާކުރުން ހުއްޓާލައި، އެ ބިލުގެ ފޭރާން ހެޔޮކޮށްދީ އިޞްލާހުކޮށްދިނުމަށްފަހު، ސަރުކާރުން ހުށަހެޅުއްވި ބިލުގެ ބަދަލުގައި ބޭނުންކުރެވޭ ފެންވަރުގެ ބިލަކަށް އެ ބިލު ބަދަލުކޮށްދީ، ކޮމިޓީއަށް އެހެން ޑްރާފްޓެއް ފޮނުއްވައިދެއްވުމަށް އެޓަރނީ ޖެނެރަލްގެ އޮފީހުގައި ދެންނެވުމަށް ކޮމިޓީން ކަނޑައެޅުއްވިއެވެ.\nއެކަމުގައި މަސައްކަތް ކޮށްދެއްވުމަށް އެޓަރނީ ޖެނެރަލްގެ އޮފީހަށް ދެންނެވީ، 18 ޖަނަވަރީ 2011 ގައެވެ.\nއެޓަރނީ ޖެނެރަލްގެ އޮފީހުން މަސައްކަތްކޮށްދެއްވުމަށްފަހު، ފޮނުއްވި އެ އޮފީހުގެ ޑްރާފްޓް ކޮމިޓީއަށް ލިބުނީ،4އޭޕްރިލް 2011 ގައެވެ.\nއެހެންނަމަވެސް، އެ ބިލުގެ މަސައްކަތް އަލުން ކޮމިޓީން ފެށްޓެވީ، މެއި 2012 ގައެވެ. ދެވަނަ ފަހަރަށް ކޮމިޓީއަށް ލިބުނު ޑްރާފްޓް، (އެޓަރނީ ޖެނެރަލްގެ އޮފީހުން ފޮނުއްވި ޑްރާފްޓް) ދިރާސާކުރައްވަން ފެށްޓެވިއިރުވެސް، ކުރިން ސަރުކާރުން ހުށަހެޅުއްވި ޑްރާފްޓަށްވުރެ ފަހުން އެޓަރނީ ޖެނެރަލްގެ އޮފީހުން ފޮނުއްވި ޑްރާފްޓުގެ ފެންވަރު ރަނގަޅު ނަމަވެސް، އެ ބިލު އެކުލަވާލެވިފައިވާ ގޮތާއި، އުސޫލުތައް ގެނެސްފައިވާ ގޮތާއި، ހަމަތައް ބަޔާންކޮށްފައިވާ ގޮތުން، އެއީ، އޮޅުންބޮޅުން ބޮޑު ބިލެއްކަމަށް ކޮމިޓީން ފާހަގަކުރިއެވެ. އަދި، އެ ބިލު އެކުލަވާލެއްވުމުގައި އަސްލަކަށް ބައްލަވާފައި، މެލޭޝިޔާގެ ހެއްކާބެހޭ ޤާނޫނުގެ މޮޑެލް ބަލައިނުގަތުމަށް ކޮމިޓީން ނިންމެވިއެވެ.\nއަދި، ހެއްކާބެހޭ ޤާނޫނަކީ، ވަރަށް “އެބްސްޓްރެކްޓް” ވަރަށް ފަންނީ ހަމަތަކެއްގެ މައްޗަށް އޮންނަ ޤާނޫނެއްކަމުން، އެޓަރނީ ޖެނެރަލްގެ އޮފީހުން ފޮނުއްވި ޑްރާފްޓް އިސްލާޙުކުރުމަށްވުރެ ރަނގަޅުވާނީ، އެ ބިލު ދޫކޮށްލުމަށްފަހު، މުޅިން އަލަށް ތަންކޮޅެއް ފަސޭހަގޮތަކަށް ދެނެގަނެވޭނެ ގޮތަކަށް، މުޅިން އާ ވިސްނުމެއްގައި، އަލުންބަލުން ބިލެއް އެކުލަވާލުން ކަމުގައި ކޮމިޓީން ކަނޑައެޅުއްވިއެވެ.\nއެގޮތަށް ކޮމިޓީން ނިންމެވުމުން، ކަމާބެހޭ ދައުލަތުގެ އިދާރާތަކާއެކު ޚިޔާލު ހޯދުމުގެ ބައްދަލުވުންތަކެއް ބޭއްވުނެވެ. އެ ބައްދަލުވުންތައް ކުރިއަށްދިޔައީ، 20 ޖޫން 2012 އިން ފެށިގެންނެވެ.\nއަދި، އެ މަޝްވަރާތަކަށްފަހު، ބިލު އަލުންބަލުން އެކުލަވާލައި ނިމި، ކޮމިޓީގެ މެންބަރުންނަށް ބިލުގެ ކޮޕީ އެރުވުނީ، މިއަދު، 22 އޮކްޓޯބަރ 2012 ގައެވެ.\nމި މަސައްކަތުގައި، ދައުލަތުގެ ކަމާބެހޭ އިދާރާތަކުގެ ގޮތުގައި ކޮމިޓީން މަޝްވަރާކުރައްވާފައިވަނީ، އެޓަރނީ ޖެނެރަލްގެ އޮފީހާއި، ޕްރޮސިކިއުޓަރ ޖެނެރަލްގެ އޮފީހާއި، ދަށު ކޯޓުތަކާއި، މަތީ މަރުޙަލާގެ ކޯޓުތަކާއި ފުލުހުންނާއެވެ.\nހެއްކާބެހޭ ބިލު އަލުން ޑްރާފްޓުކޮށްފައިވަނީ، ދައުލަތުގެ ކަމާބެހޭ އިދާރާތަކުން ލިބުނު ޚިޔާލުގެ އަލީގައެވެ. އަދި، އެ ބިލުގެ މަސައްކަތް ނިންމަން ރާވާފައިވަނީވެސް، އެ އިދާރާތަކުގެ ޚިޔާލު ހުރިގޮތް ބެލުމަށްފަހުގައެވެ.\nޢީދު ބަންދަށްފަހު ހުޅުވޭ ހަފްތާގައި ބާއްވަން ކަނޑައަޅާފައިވާ މަޝްވަރާތަކަށްފަހު ބިލުގެ މަސައްކަތް މުޅިން ނިންމާލެވޭ ވަރުވާނެއެވެ.\nކޮމިޓީއަށް މިއަދު ހުށަހެޅުނު ހެއްކާބެހޭ ބިލު މި ލިންކުން ފެނިވަޑައިގަންނަވާނެއެވެ. އަދި، ބިލުގެ މައިގަނޑު އުސްއަލިތައް މި ލިންކުން ފެނިވަޑައިގަންނަވާނެއެވެ.\nނޯޓު – މި ބިލު ނިމުމުން، “މޯސްޓް ވޯންޓެޑް” ކެޓެގެރީގެ އެއް ބިލު “ޑައުން” ވީއެވެ.\nދުވަހުގެ މުތް”ކަނޑު މަޑު ވަގުތުތަކުގައި، ކޮންމެ މީހަކަށްވެސް ހުންގާނު ހިފާލެވިދާނެއެވެ.“


Pizza Kitchen: Varah thafaathu rahathakeh\n"ޕިއްޒާ ކިޗަން" - ވަރަށް ތަފާތު ރަހަތަކެއް!\nދިވެހިންގެ މެދުގައި އެންމެ މަގުބޫލު ފާސްޓްފުޑުގެ ތެރޭގައި ޕިއްޒާ ހިމެނެއެވެ. ތަފާތު ވައްތަރުގެ ޕިއްޒާ ތައްޔާރު ކުރަމުންދާއިރު ދިވެހި ރަހަތައް ހިމަނައިގެން ތައްޔާރުކުރާ ޕިއްޒާގެ ބާވަތްތައްވެސް ދަނީ އުފަންވަމުންނެވެ. އެ ރަހަތަކަށް އޮންނަ ޑިމާންޑްވެސް ބޮޑުވީމައެވެ.\nޕިއްޒާގެ އެންމެ ތަފާތު ރަހަތަކެއް މިހާރު ލިބެން ހުރީ ހުޅުމާލޭގައި ހުންނަ "ޕިއްޒާ ކިޗަން" ރެސްޓޯރަންޓުންނެވެ. ހުޅުމާލެ ހިތިގަސް މަގު، ފުލުހުންގެ އައު އިމާރާތް ކައިރި ހުންނަ އެ ރެސްޓޯރަންޓުން ޕިއްޒާގެ ތަފާތު ރަހަތަކެއް ތަޖުރިބާކޮށްލެވޭނެ އެވެ.\nޕިއްޒާގެ ރަހަތަކުގެ ޔަގީންކަން އެ ރެސްޓޯރަންޓުންދޭ ފުރަތަމަ އިތުބާރަކީ ޕިއްޒާ ތައްޔާރު ކުރުމުގެ މާލިމީއެވެ. ރާއްޖޭގައި ހުރި މަޝްހޫރު އެތަށް ފްރެންޗައިސްތަކެއްގައިވެސް މަސައްކަތްކޮށްފައިވާ ކުޅަދާނަ ޝެފް ސައީދުއެވެ. އޭނާއަކީ މި ދާއިރާއިން ރާއްޖެއާ ބޭރުން ތަޖުރިބާ ހޯދާފައިވާ އަދި އެ ދާއިރާއިން ތަފާތު ވަނަތައްވެސް ހޯދާފައިވާ ދިވެހިންގެ މެދުގައި ބޮޑު މަގުބޫލު ކަމެއް އޮތް ޝެފެކެވެ.\n"ޕިއްޒާ ކިޗަން" ގައި އެންމެ ހާއްސައީ "ފިއްޒާ ކިޗަން ސްޕެޝަލް" ނަމުގައި ތައްޔާރުކުރާ ޕިއްޒާއެވެ. މިއީ މިރާއްޖެއިން ލިބޭނެ އެންމެ ތަފާތު އެއް ޕިއްޒާއަށްވާނެ އެވެ. އެހެން ތަންތަނުން ހަދާ ޕިއްޒާއާ ހުރިހާ ގޮތަކުންވެސް ތަފާތުވާނެ އެވެ. ރަހަ ބަލައިފިނަމަ އެކަމާއި ދެބަހެއް ނުވާނެކަން ޔަގީނެވެ.\nމީގެ އިތުރުންވެސް ޕިއްޒާގެ ތަފާތު އެހެން ބާވަތްތައްވެސް ލިބެން ހުންނާނެ އެވެ. އޭގެ ތެރޭގައި ދިވެހި އެކި ރަހަތައް ލައްވާފައިވާ ޕިއްޒާ ހިމެނެއެވެ. "ވަޅޯމަސް ޕިއްޒާ" އާއި "ތެއްލިފަތް ޕިއްޒާ" ފަދަ ތަފާތު ނަންނަމެވެ. އަދި ފޮނި ރަހަތައް ހިމެނޭ ތަފާތު ޕިއްޒާގެ ބާވަތްތަކެވެ.\nމީގެ އިތުރުން ދިވެހި ރަހަތަކާއެކު ތައްޔާރުކުރާ "ގާލިކް ބްރެޑް ވިތް ރިހާކުރު" މިއީވެސް "ޕިއްޒާ ކިޗަން"ގެ ވަރަށް ހާއްސަ އެއްޗެކެވެ. މިއީވެސް ޒާތެއްގެ ޕިއްޒާއެކެވެ. ވަރަށްވެސް ތަފާތެވެ. މިއީ ހެނދުގެ ނާސްތާއަށް ހާއްސަ ޕިއްޒާއެކޭ ބުނެވިދާނެ އެވެ.\nމިހާރުވެސް ގިނަ ބައެއްގެ މެދުގައި މަގުބޫލީ އެގޮތަށެވެ. ހެނދުނުގެ އެންމެ ޑިމާންޑް ބޮޑީ "ގާލިކް ބްރެޑް ވިތް ރިހާކުރު" އެވެ. އެންމެ ހާއްސައީ ފުންގަނޑުގެ ތަފާތުު ކަމެވެ. އަދި އެއާއެކު ސާވްކުރާ ރަހަ މީރު ރިހާކުރުން ޑިޝް އިތުރަށް ފުރިހަމަ ކޮށްދެ އެވެ\nމީގެ އިތުރުން "ޝެޕް ސަލަޑް" ގެ ނަމުގައި "ޕިއްޒާ ކިޗަން" އިން ތައްޔާރުކުރާ ސަލަޑަކީވެސް މަގުބޫލު އެއްޗެކެވެ.\nކަސްޓަމަރުންނަށް "ޕިއްޒާ ކިޗަން"ގެ ޝެފް ސައީދު ދޭ ޔަގީން ކަމެއް އެބައޮތެވެ. އެއީ އެތަނުން ފޯރުކޮށްދޭ ކޮންމެ އެއްޗެއްވެސް ކޮލިޓީވާނެ ކަމެވެ. ހާއްސަކޮށް ޕިއްޒާގެ ރަހަތަކެވެ.\n"ހުރިހާ ޕިއްޒާއަކަށްވެސް އެއް މިންގަނޑަކަށް ތަކެތި ބޭނުންކޮށްފައި ހުންނާނީ. އެހެންވީމަ ހުރިހާ ރަހަތަކެއްވެސް ކޮންމެ ފަހަރަކު އެއް ހަމަައެއްގައި ހުންނާނެ. އެ ޔަގީންކަން އަޅުގަނޑު ދެން،"\n"ޕިއްޒާ ކިޗަން" އިން ޑެލިވަރީގެ ހިދުމަތްވެސް ވަނީ ފަށާފައެވެ. އޯޑަރު ދިނުމުން މާލެ، ހުޅުމާލޭގެ ކޮންމެ ތަނަކަށްވެސް ގެންގޮސްދޭނެ އެވެ. ހުޅުމާލޭގައި ނަމަ 15 މިނެޓްތެރޭ ޑެލިވަރީ ކޮށްދޭނެއެވެ. ފަސް މިނެޓުން 8 ޕިއްޒާ ހެދޭނެ ކެޕޭސިޓީ އެތަނުގައި އެބަހުއްޓެވެ. ޑެލިވަރީގެ ޑިމާންޑް ވަރަށް ބޮޑުވެފައިވާއިރު "ޕިއްޒާ ކިޗަން"ގެ އެންމެ ބޮޑު އަމާޒަކީ ކޮލެޓީ ހިފެހެއްޓުމެވެ.\n"އަޅުގަނޑުމެން ކުރިން އެއްވެސް އެއްޗެއް ތައްޔާރުކޮށްފައި ނުބަހައްޓާނެ. އޯޑަރު ލިބުމުން ތައްޔާރު ކުރަން ފަށާނީވެސް. ބޭނުންވަނީ ކަސްޓަމަރުން ބޭނުންވާ ފަދަަ ކޮލެޓީއެއްގައި ފޯރުކޮށްދިނުން،"\nއޯޑަރު ދިނުމުން ގެންގޮސްދޭނެ\nއޮންލައިންކޮށް އޯޑަރު ކުރެވޭނެ\nލޮކޭޝަން: ހިތިގަސް މަގު، ފުލުސް އާއިމާރާތް ކައިރި\nނަންބަރު: 3356565، 7889696\nމީގެ އިތުރުން ހެދިކާގެ ތަފާތު ބާވަތްތައްވެސް ހަވީރަށް ލިބެން ހުންނާނެ އެވެ. އަދި ތަފާތު ބުއިތަކަށްވެސް "ޕިއްޒާ ކިޗަން" ހާއްސައެވެ. ހާއްސަކޮށް ދުވާ މީހުންނަށެވެ. ހުޅުމާލެ ހިތިގަސް މަގަކީ ދުވާ މީހުންގެ ހާއްސަ މަގެކެވެ. އެހެންވީމަ ދުވާ މީހުންނަށް ހާއްސަ ބުއިތަކެއްވެސް މިހާރު ވަނީ ތައާރަފު ކޮށްފައެވެ.\n"މި މަގަކީ ދުވާ މީހުންނަށް ވަރަށް ހާއްސަ މަގެއް. އެހެންވީމަ އެ މީހުންނަށްޓަކައި ހާއްސަ ބުއިމެއް ވާނީ ތައްޔާރުކޮށްފައި،"\n"ޕިއްޒާ ކިޗަން"ގެ މާހައުލަކީވެސް ވަރަށް ހިތްގައިމު މާހައުލެކެވެ. އާއިލާއާ އެކުވެރިންނާއެކު ވަގުތުކޮޅެއް ހޭދަކޮށްލާ މީރު ކާ އެއްޗަކަށް އިންސާފު ކޮށްލަން މިއީ ވަރަށް ރަނގަޅު ތަނަކަށްވާނެ އެވެ.\nމިދިޔަ މަހު 11 ވަނަ ދުވަހު ހުޅުވި "ޕިއްޒާ ކިޗަން" އަށް އާންމުންގެ ބޮޑު ތަރުހީބެއް އޮތްއިރު ކާބޯތަކެތީގެ މުޅީން ތަފާތު އެހެނަސް ދިވެހި ރަހަތަކެއް އާންމުންނާއި ހަމައަށް ގެނެސްދިނުމަކީ އެތަނުގެ އެންމެ ބޮޑު އުންމީދެވެ. ކުރިއަށް އޮތްތާވެސް ތަފާތު ރަހަތައް ކަސްޓަމަރުންނަށް ގެނެސްދިނުމަކީ "ޕިއްޒާ ކިޗަން" ގެ އުންމީދެވެ.\nދިއްގަރު ރިހާކުރު މަރުކާކޮށް މިޒަމާނަށް!\nއެތެރޭ އިގްތިސޯދަށް ކާންދޭ ދާއިރާ ހަލާކުވަނީ


Hageegathaa khilaafu vaahaka fethurumakee nurakkaatheri kameh | Mihaaru\nބަޔަކު މިސްކިތެއްގައި ނަމާދު ކުރަނީ: ފަސް ވަގުތު ޖަމާއަތަށް ހާޒިރުވެ އިޚްލާސްތެރިކަމާ އެކު ނަމާދު ކުރުމަކީ، ހަގީގަތާ ޚިލާފު ވާހަކަތައް ފެތުރުން ފަދަ ނުބައި އާދަތަކާ ތިމާ ދުރުކޮށްދޭ ކަމެއް.\nހަގީގަތާ ޚިލާފު ވާހަކަތައް ފެތުރުމަކީ ނުރައްކާތެރި ކަމެއް\n14 ސެޕްޓެމްބަރ 2018 - 11:103comments\nދިރިއުޅުމުގައި ތިމާ ބޭނުންވާ ކަމެއް ހާސިލުކުރުމަށް ހުރަހެއް އޮތްކަމަށް ހީވާ ނަމަ އެ ހުރަސް ނައްތާލުމަށް ބައެއް މީހުން ކުރާ ކަންތައްތަކުގެ ތެރޭގައި ދޮގުހެދުމާއި ކަންކަން އޮޅުވާލައި މަކަރު ހެދުން ފަދަ ކަންތައް ކުރެއެވެ. މިގޮތުން ހާސިލުކުރަން ބޭނުންވާ ކަމެއްގައި އެހެން ފަރާތެއް ހިމެނޭ ނަމަ އެ ފަރާތަކަށް ކާމިޔާބުވިޔަ ނުދިނުމަށްޓަކައި އެ މީހަކާ ބެހޭ ގޮތުން އަސްލެއް ނެތް ވާހަކަތައް ފެތުރުމަކީ ވެސް ބައެއް މީހުންގެ އާދައެކެވެ.\nއެއްވެސް ޝައްކެއް ނެތް ގޮތުގައި ދޮގު ހެދުމާއި ހަގީގަތާ ޚިލާފު ވާހަކަތައް ފެތުރުމަކީ އިސްލާމް ދީނުގައި ކަނޑައެޅިގެން މަނާ ކޮށްފައިވާ ކަމެކެވެ. އިސްލާމީ މުޖުތަމައުގެ އަފުރާދުންނަކީ ސީދާ ތެދު ބަސް ބުނާ ބައެއް ކަމުގައިވުމަށް ދީން ވަރަށް ބޮޑަށް ބާރު އަޅަ އެވެ. އަދި މީގެ އިދިކޮޅު ސިފަތައް ކަމުގައިވާ ދޮގު ހެދުމާއި، އޮޅުވާލުމާއި، ހަގީގަތާ ހިލާފު ވާހަކަތައް މީސްތަކުންގެ މެދުގައި ފެތުރުން ފަދަ ކަންކަން މަނާކުރެ އެވެ.\nދޮގުހަދާ މީހަކީ، ﷲ ބާވައިލެއްވި އާޔަތްތަކަށް އީމާންނުވާ މީހެއްކަން އައްނަޙްލު ސޫރަތުގެ 105 ވަނަ އާޔަތުގައި ބަޔާންވެފައި ވެއެވެ. އަދި އަލްއަޙްޒާބު ސޫރަތުގެ 58 ވަނަ އާޔަތުން އެނގެނީ މުއުމިނުންނަށް އެ މީހުން ނުކުރާ ކަމަކުން ދޭ ގެއްލުން (އެބަހީ ނުކުރާ ކަމެއްގެ ވާހަކަދެއްކުން) އެއީ ކަނޑައެޅިގެން ހެދޭ ދޮގު ބުހުތާނެއް ކަމެވެ. އަދި އެއީ ބަޔާން ވެގެންވާ ބޮޑު ފާފައެއް ކަމެވެ. ކަންކަމުގެ ހަގީގަތާ ޚިލާފަށް ވާހަކަ ދައްކާ މީހުންނަކީ ލަޢުނަތް ލިބިގެންވާ ބައެކެވެ. (އަލްއަޙްޒާބު 61)\nމި ބަޔާން ކުރެވުނު އާޔަތްތަކާއި ހަދީސްތަކުގެ އިތުރުން، ދޮގު ޚަބަރެއް ފަތުރާ މީހާ ކީރިތި ޤުރުއާނުގައި ސިފަ ކުރައްވަނީ ފާސިގެއްގެ ގޮތުގަ އެވެ. ޙުޖުރާތު ސޫރަތުގެ6ވަނަ އާޔަތުގައި ﷲ އަންގަވަނީ ފާސިގަކު ޚަބަރަކައިގެން އަތުވެއްޖެ ނަމަ އެކަމުގެ ތެދުދޮގު ބެލުމަށެވެ. އެއީ އެހެން ނޫން ނަމަ އޭގެ މައްޗަށް ބިނާކޮށް ފަހުން ދެރަވާން ޖެހޭ ފަދަ ނިންމުންތަކެއް ނިންމިދާނެތީ ކަމަށެވެ. ދޮގު ޚަބަރު ފަތުރާ މީހުން ޝައިތާނުންގެ ގޮތުގައި ވެސް ކީރިތި ޤުރުއާނުގައި ސިފަކުރައްވާފައިވެ އެވެ.\nނުޢައިމު ބުނު މަސްޢޫދު އިސްލާމް ވުމުގެ ކުރިން މުސްލިމުންގެ ލަޝްކަރުގެ ތެރޭގައި ދޮގު ޚަބަރެއް ފެތުރުމަށް ގަސްދުކުރި ހިނދު އެކަން ޤުރުއާނުގައި ސިފަ ކުރައްވާފައި ވަނީ އެއީ ޝައިޠާނާ އޭނާގެ އަޢުވާނުންނަށް ބިރު ދައްކަނީ ކަމުގަ އެވެ. (އާލްޢިމްރާން 175)\nވީއިރު ދޮގު ޚަބަރުތައް ފެތުރުމަކީ އިސްލާމް ދީން ވަރަށް މަތީ ދަރަޖައަކަށް ނަހީކުރާ ކަމެއްކަން މިކަންކަމުން ވަރަށް ސާފުކޮށް އެބަ ހާމަވެ އެވެ. މިފަދަ ނުބައި ޢަމަލަކުން ސަލާމަތް ވުމަށްޓަކައި އެންމެން ވެސް މަސައްކަތް ކުރަން ޖެހޭނެ އެވެ.\nމި ކަމުން ސަލާމަތްވުމަށްޓަކައި ކުރަންޖެހޭ އެންމެ ފުރަތަމަ ކަމަކީ، މިކަމުގެ ހުރި ނުރައްކާތެރިކަން ދެނެގަތުމެވެ. ދެވަނަ ކަމަކީ، އެ ބާވަތުގެ ވާހަކަތައް އަޑު އެހުމުން ދުރުހެލިވުމެވެ. އެއީ އެފަދަ ދޮގު ވާހަކަތައް އަޑުއެހުމަކީ މުސްލިމުންގެ ސިފައެއް ކަމުގައި ނުވާތީ އެވެ. އަލް މާއިދަތު ސޫރަތުގެ 51 ވަނަ އާޔަތުގައި ދޮގު ވާހަކަތައް އަޑުއަހާ ބަޔެއްގެ ގޮތުގައި ފާހަގަ ކުރައްވާފައި ވަނީ ޔަހޫދީންނެވެ. ތިން ވަނަ ކަމަކީ، އެކަމަކާ މެދު ސައްހަ ގޮތުގައި އެނގިފައިނުވާ ކަންކަމަށް ތަބާ ނުވުމެވެ.\nއެހެނީ ﷲ އިންސާނުންނަށް ދެއްވާފައިވާ އެންމެހާ ހިއްސުތަކަކީ އެއަށް މަސްއޫލުވާން ޖެހޭ ހިއްސުތަކެއް ކަމަށް ވުމެވެ. (އަލްއިސްރާއު 26). ހަތަރުވަނަ ކަމަކީ، ހީކުރުންތަކަށް ތަބާ ނުވުމެވެ. ހީވާ ހީވުމެއްގެ މައްޗަށް ތަބާވުމަކީ ކާފިރުންގެ ސިފައެކެވެ. (އައްނަޖްމު 28). އަދި އެއީ އަނެކާއާ މެދު ނުރަނގަޅު ގޮތުގައި ބެލުމަށް މަގު ފަހިވާ ކަމެކެވެ. އެހެންވެ އެކަން ވަނީ މަނާކުރައްވާފަ އެވެ. (އަލްޙުޖްރާތު 12)\nފަސް ވަނަ ކަމަކީ، އެފަދަ ވާހަކައެއް އިވިއްޖެ ނަމަ އޭގެ ތެދުދޮގު ބެލުމެވެ. މިކަމަށް ވަނީ ކީރިތި ޤުރުއާނުގައި އަމުރުކުރައްވާފަ އެވެ. ހަވަނަ ކަމަކީ، އެފަދަ ވާހަކަތައް ނުދައްކައި ހުރުމާއެކު، މީހުންނާ ދޭތެރޭ އަބަދުވެސް ރަނގަޅަށް ހީކުރުމެވެ.\nމި އިޝާރާތް ކުރެވުނު ކަންކަމަށް މުސްލިމުން ތަބާ ނުވާނަމަ ދޮގު ވާހަކަތައް ފެތުރުމަކީ އާންމު ކަމެއް ކަމުގައި ވެދާނެ އެވެ. އަދި އޭގެ ސަބަބުން ހީވެސް ނުކުރާފަދަ ބޮޑެތި މައްސަލަތައް މުޖުތަމަޢުގައި އުފެދިދާނެ އެވެ. އެހެންކަމުން މިފަދަ ވާހަކަތައް ފަތުރާ މީހުންނާ މެދު ޢަމަލީ ފިޔަވަޅުތަކެއް އެޅުމަކީ ވެސް ވަރަށް މުހިންމު ކަމެކެވެ. އެއީ މިފަދަ ވާހަކަތަކުގެ ސަބަބުން މީސްތަކުންގެ ހިތްތަކަށް ވަންނަ ބިރުވެރިކަމާއި ތަނުގައި އުފެދޭ ހަމަނުޖެހުމާއި ފިތުނަވެރިކަމަކީ، ހަގީގަތުގައި މީހަކު ގަތުލުކޮށް މަރާލުމަށް ވުރެ ވެސް ނުރައްކާތެރި ކަންކަމަށް ވާތީއެވެ.\nދޮގު ވާހަކަތަކާއި އޮޅުވާލައިގެން ދައްކާ ވާހަކަތައް ފެތުރުމަކީ މިހާ ނުރައްކާތެރި ކަމެއް ކަމަށްވާ އިރު މިގޮތަށް އަމަލުކުރާ މީހުންނާ މެދު އާންމުން ހޭލުންތެރި ކުރުވަން މަސައްކަތް ކުރަންޖެހޭނެ އެވެ. ސަބަބަކީ މިކަން ނުކުރެވިއްޖެ ނަމަ އެފަދަ ވާހަކަތައް ދައްކާ މީހުންގެ ބާރު ގަދަވެ ފިތުނަ ފަސާދަ އުފެދިދާނެތީ އެވެ.\nހަގީގަތާ ޚިލާފު ވާހަކަ ދެއްކުމުގެ ހުރި ނުރައްކަލުގެ ވާހަކަ ދެއްކުމާ އެކު އަނެއްކޮޅުން ވިސްނާލަން ޖެހޭ އެހެންކަމެއް ވެސް އެބައޮތެވެ. އެއީ އިސްލާމްދީނަށާއި މުސްލިމުންނަށް ކުރިމަތިވާ ބޮޑެތި މައްސަލަތަކުގެ ހަގީގަތްތައް ހާމަކުރަން މަސައްކަތް ކުރުމެވެ. ހަގީގަތާ އެއްގޮތަށް ދައްކާ ވާހަކައެއް އެއީ ދޮގެއްކަމަށް އެ ވާހަކައެއް ނިސްބަތްވާ މީހަކު ނުވަތަ ބަޔަކު ކިތަންމެ ވަރަކަށް ކިޔަސް އެކަމާ ޖެހިލުންވުމަކީ އޮންނަ ކަމެއް ނޫނެވެ.\nއެ ދައްކާ ވާހަކަ އަކީ ހެއްކާ އެކު ސާބިތުވެފައިވާ ހަގީގަތެއް ކަމަށްވާނަމަ އަދި އެ ހަގީގަތް ހާމަކުރުން އެއީ އިސްލާމް ދީނަށާއި ގައުމަށް މަސްލަހަތު ހުރި ކަމެއް ކަމުގައިވާ ނަމަ އެހަގީގަތްތައް ހާމަ ކުރުމުގައި ޖެހިލުން ވެގެން ނުވާނެ އެވެ. އަދިކިއެއްތަ، އެފަދަ ވާހަކަ ނުދައްކާނަމަ އެއީ ކީރިތި ރަސޫލާ، ޞައްލަﷲ ޢަލައިހި ވަސައްލަމް، ސިފަކުރައްވާ، މަންމަން ޝައިތާނުން ފަދައިން ތިމާ ވުން ކަހަލަ ކަމެކެވެ. އެހެންކަމުން ހައްގު ބަސް ބުނުމުގައި ޖެހިލުންވެގެން ނުވާނެ އެވެ.\nއެހެންނަމަވެސް ހައްގު ކަމަށް ކަނޑައަޅައި ބުނާ ބަހަކީ ހަމަ ހަގީގަތުގައި ވެސް ހައްގު ކަމުގައި ވާން ޖެހޭނެ އެވެ. ކިރިޔާވެސް ޝައްކެއް އެވާހަކައިގައި ނުވަތަ އެއިން ބައެއްގައި އެކުލެވޭ ނަމަ އެވާހަކައެއް ފަތުރައިގެން ނުވާނެ އެވެ.\nމި ފާހަގަ ކުރެވުނު ކަންކަމަށް ބަލާއިރު ހާމަވެގެންދަނީ ހަގީގަތާ ޚިލާފު ވާހަކަ ތައް މީސްތަކުންގެ ތެރޭގައި ފެތުރުމަކީ ނުރައްކާތެރިކަމެއް ކަމެވެ. އަދި އާޚިރަތުގައި ތިމާއަށް އެކަމުން އުގޫބާތް ލިބޭނެ ކަމެއް ކަމެވެ. ވީމާ މި ނުރައްކަލުން ސަލާމަތް ވުމަށްޓަކައި ހަގީގަތާ ޚިލާފު ވާހަކަ ފެތުރުމުން ދުރުހެލިވާން ޖެހެއެވެ.\nހަމަ އެއާ އެކު މުޖުތަމައުގައި ފެތުރެމުންދާ ވާހަކަތައް ގަބޫލުކުރުމުގައި ވެސް އެ ވާހަކައެއްގެ ތެދު ދޮގު އޮޅުންފިލުވާން ޖެހެއެވެ. އެހެންނޫންނަމަ އޭގެ މައްޗަށް ބިނާކޮށް ތިމާއަށް ކުރެވޭ ކަމަކުން އެތައް ގެއްލުމަކާ ކުރިމަތިލާން ޖެހިދާނެ އެވެ.